'Овросиё иқтисодий иттифоқи' қайта шўролашувми? - BBC News O'zbek\n'Овросиё иқтисодий иттифоқи' қайта шўролашувми?\nРоссия, Қозоғистон ва Белорус ўртасида "Овросиё иқтисодий иттифоқи" ташкил қилиниши ортидан иттифоққа аъзо давлатларнинг Ғарбдан узилиб қолишига оид хавотирлар ўртага чиққан. Британияда чоп этиладиган Файнэншл Таймс (Financial Times) газетаси айни мавзу таҳлилига оид катта мақола чоп этган. Газета чоп этган таҳлилий мақолада муаллиф Овросиё Иқтисодий Иттифоқининг сиёсий, иқтисодий ва жуғрофий аҳамияти ҳақида фикрлайди.\n"Россия, Қозоғистон ва Белорус бу битимни имзолашар экан, Владимир Путин Қозоғистон ва Белорусдаги ҳамкасблари билан ҳозиргина имзолаган битимни "даврнинг улкан аҳамиятга эга" воқеаси, деб таърифлади", дейди муаллиф.\nМай ойи охирида маъқулланган "Овросиё иқтисодий иттифоқи" январ ойига бориб кучга киради. Муаллиф янги ташкилотни "Оврўпо Иттифоқига қарши мувозанатни сақлаш учун йиллар давом этган саъй-ҳаракатлар ифодаси", деб таърифлайди.\n"Айни иқтисодий келишув уч мамлакатни, булар қаторида эҳтимол Арманистон ва Қирғизистонни ҳам тенг даражага кўтаришни назарда тутади. Аммо, аслида бу каби ташаббуслар Россияни собиқ Шўро республикаларни яна ҳам қаттиқроқ "ўз қучоғига" босиш истаги билан изоҳланади. Айниқса Украинадаги сўнгги ҳодисалар манзарасида Москва ва Ғарб муносабатларини таранглашган бир пайтда..."\nШунингдек, Файнэншл Таймс "жазо чоралари Россия иқтисодини ичкарига юзланишга мажбур қиларкан, Россия билан ягона бозор тизими Марказий Осиё ва Қофқоз мамлакатларини ташқи дунёдан ажратиб қўйишга етаклаши" мумкинлигига оид хавотирларга ҳам эътибор қаратади.\nЕревандаги Минтақавий Тадқиқотлар Марказидан Ричард Гирагосяннинг мақолада айтишича, "улар тарихнинг янги темир парда ортидаги нотўғри бурчагида тузоққа тушишмоқда".\n"Илк бор 1994 йил Москвада Қозоғистон Президенти Нурсултон Назарбоев томонидан таклиф қилинган "Овросиё иқтисодий иттифоқи" 2000-йил - жаноб Путиннинг илк президентлик даври бошида куртак отди. У "Овросиё иқтисодий уюшмаси" ташкил қилиш бўйича 6 мамлакат билан келишув имзолади ва бу қуруқ гапдан кўпроқ маънони англатишини кўрсатди", дейди Файнэншл Таймс.\nШунингдек, муаллиф глобал молиявий инқироз манзарасида янги баландпарвоз ғоялар бўй кўрсатгани, 2010 йил Россия, Қозоғистон ва Белорус ягона Божхона иттифоқи ташкил қилишгани ва 2011 йилга келиб эса, "ягона иқтисодий ҳудуд" яратиш йўлида қадамлар ташланганини тилга олади.\n"Назарий жиҳатдан, яқин интеграция икки кичик мамлакат учун фойдали бўлиши керак. Уларнинг ишлаб чиқарувчилари 170 миллион кишилик бозорга имконли бўлади. Бу ҳам Қозоғистон ва ҳам Белорус аҳолисининг 10 бараваридан ҳам кўп".\n"Айрим давлатлар учун Россиянинг тортиш кучи енгиб бўлмайдигандир. Масалан, Белоруснинг 59 фоиз импорти ва 35 фоиз экспорти... ва Россиядаги қирғизистонлик ишчилар жўнатаётган маблағлар мамлакатлари ялпи ички маҳсулот ишлаб чиқариш ҳажмининг 29 фоизини ташкил қилиши ҳисоб қилинадиган бўлса..."\nТаҳлилда Россия ширкатлари томонидан тузилаётган келишувлар ҳам қўшнилар устидан назоратни кенгайтириши тилга олинади.\nАксар собиқ Шўро мамлакатларида сезиларди сонда руслар истиқомат қилишади. Айниқса, улар Қозоғистон шимолий қисмларида кўпчиликни ташкил қиладилар.\n"Кўплари Россия ҳарбий базаларига мезбонлик қилишади...", дея қўшимча қилади муаллиф.\nРоссия телевизиони минтақа аҳолиси учун янгиликлар ва кўнгилочар дастурлар етказиб беради.\nРоссия танқидчилари учун эса, "Овросиё иқтисодий иттифоқи" "қайта шўролашув"га далолат қилади.\n2012 йил АҚШ давлат котиби Ҳиллари Клинтон: "Бу божхона иттифоқи деб номланадиган, кейин "Овросиё иттифоқи" деб номланади... Аммо... биз мақсад нима эканини биламиз ва олдини олиш ё-да, секинлаштириш учун самарали йўлларни изламоқдамиз", деб айтганди.\n"Овросиё иқтисодий комиссияси" раҳбарияти эса, фақатгина иқтисодий фойдаларга урғу беради.\nҚозоғистон расмийлари ўз мамлакатларидаги бюрократиядан ҳолироқ бизнес муҳити Россиядаги каттароқ бозорда хизмат қилишга умид қилаётган ширкатларни ўзига тортишига умид қилишади.\n"Бироқ, ягона Божхона Иттифоқи тажрибаси қозоқ бизнес жамоасини ортиқча интеграциядан ҳушёр тортдириб қўйган. Гарчи, аъзо давлатлар ўртасидаги савдо ҳажми ортган, аммо бож тўловлар олиб ташланиши билан россиялик рақибларнинг маҳаллий бизнеслар билан рақобатга киришини осонлаштиргани шикоятларга сабаб бўлган", деб ёзади муаллиф.\nҚозоғистон миллий ҳаво йўллари - Air Astana президенти Петер Фостерга кўра, иттифоқ Россия давлат ширкатларига маҳаллий бозор ҳиссаларини олишини осонлаштирган. "Майдондаги ўйинга чегара бўлиши керак. Аксинча, кучли ўйинчилар заифроқ рақибларни қўрқитиб юборади. Бу Қозоғистон манфаатига хизмат қилмайди", дейди у.\n"Айни пайтда Россия иқтисоди таъсири ортиб бормоқда. Дипломатик яқин алоқалар келишувлар ва сармоялар билан бирга олиб борилмоқда. Россия ширкатилари асосий саноатлар - энергиядан тортиб, транспорту телекоммуникациягача ўз назоратларини кучайтиришган. Газпром давлат ширкати Кремлнинг асосий қуроли саналади".\nМасалан: "... Апрелда у (Газпром) Қирғизистоннинг қарзга ботган газ ширкати - ҚирғизГаз учун $1 тўлади, ҳозир у Газпром Қирғизистон деб номланади".\nТаҳлилчилар бу ҳаракатлар сиёсий мақсадда қилинаётганини айтишади.\nФайнэншл Таймс шу ўринда газ гиганти ёлғиз эмаслигини айтади. Ядровий қувват, нефт ширкатлари таъсири ҳам ошиб бораётгани хусусида тўхталади.\n"Бу каби қадамлар Россия ўсиб бораётган роли юзасидан хавотирларни уйғотган", дея қўшимча қилади газета. Айни пайтда собиқ қирғиз депутати Бахтибек Бешимов мамлакатдаги мулкларнинг сотилиши Қирғизистонни "Кремлнинг истеъмолчи давлати"га айлантириши ҳақидаги сўзларини келтиради.\nФайнэншл Таймсга кўра, Россия билан яқин алоқалар мамлакатларда оммавий норозиликларни ҳам уйғотиб улгурган ва одатда бу давлатларда фикр эркинлиги дастакланмайди...\n"Қозоғистонда бошларига тўрли ички иштон кийган уч аёл марказий майдонга чиқди. Арманистонда президент қароргоҳи ташқарисида тўпланган одамлар: "Россия, кет!", дея қичқиришди".\nМосквадаги Карнеги маркази сиёсий таҳлилчиси Лилия Шевцова анчайин мажбурий ёндашув 2012 йил учинчи бор президентликка қайтган Путин жаноблари сиёсатидаги ўзгаришни акс эттиради.\nФайнэншл Таймс Қозоғистон расмийларидан бирининг ҳам "Совет Иттифоқига қайтиш йўқ. Қозоғистон бунга йўл қўймайди", деган сўзларини келтиради.\nНима бўлмасин, газета билан суҳбатда бўлган таҳлилчилар Россия билан иттифоқлар рамзий маъно касб этишини инкор қилмайдилар. "Ҳар бир иттифоқнинг лидери бор. Албатта, "Овросиё иқтисодий иттифоқи"га Россия бошчи бўлади", дейди Қозоғистондан таҳлилчи Дўсум Сатпаев.\n"Россиянинг янги сиёсий стратегияси: мамлакатларни тўплаш", дея қўшимча қилади у.


Forbes Шавкат Мирзиёевни Хитой ислоҳотчиси Дэн Сяопинга қиёслади\n18:00 / 15.09.2017\n14 сентябрь куни Forbes Ўзбекистондаги ислоҳотлар ва Президент Ш.М.Мирзиёев юритаётган ички ва ташқи сиёсатга доир мақоласини чоп этди.\n"Хитойнинг Ипак йўли ташаббуси туфайли Евроосиё харитадаги қайноқ нуқтага айланди. Минтақанинг қачонлардир дунё учун ёпиқ бўлган энг кўп аҳолига эга мамлакати қайта ислоҳ қилиниш ҳаракатларини амалга оширмоқда. Бошланиши учун, мамлакат Марказий банки ўз валютаси - сўмнинг қадрини ошириш бўйича илк қадамларни ташлади. Бу ҳатто 5 сентябрь куни Bloomberg томонидан қайд этилди.\nМарказий Осиёнинг қадимий давлати ҳисобланган Ўзбекистонда ҳозирда катта иқтисодий ислоҳотлар кузатилмоқда. Кўп йиллар давомида ҳукмронлик қилган Ислом Каримовдан кейин янги сайланган президент Шавкат Мирзиёев ташқи дунёга кўпроқ очилаётган ўзбек етакчиси сифатида қайд этилмоқда.\nМирзиёев Евроосиё кузатувчиларига умид бермоқда - минтақанинг йирик ҳарбий державаси ниҳоят ўз иқтисодиётини модернизациялаштирмоқда ва бу жараёнда бошқа мамлакатлар билан дўстона алоқалар ўрнатмоқда.\nМарказий Осиё ва Кавказ институтининг "Ипак йўли" дастури директори Сванте Корнелл ўзбеклар қўшнилар учун очилаётгани, янги президентнинг юритаётган ташқи сиёсатидан "ёқимли ҳайратда" эканини қайд этди.\nМирзиёев 2016 йилнинг 4 декабрида сайловчиларнинг 88,6 фоиз овозига эга бўлиб, президент этиб сайланди. У Ўзбекистоннинг иқтисодий сиёсатини ўзгартириб, хорижий капитални жалб қилиш учун (асосан Жанубий Корея ва Хитойдан) мамлакатнинг ҳуқуқий тизимини ўзгартирмоқда.\nПрезидент этиб сайланганидан бир неча ой ўтиб Мирзиёев Туркманистон, Қозоғистон, Россия ва Хитойга борди. Ушбу ойда эса у Қирғизистонга ташриф буюрди. Мирзиёевнинг уч қўшни мамлакат - Туркманистон, Қозоғистон ва Қирғизистонга ташрифи кучли сигнал ҳисобланади. Ўзбекистон Марказий Осиё мамлакатлари билан савдо алоқаларини яхшилаш устида ишламоқда".\n"Юқори иқтисодий ўсишни қўллаб-қувватлаш ва Ўзбекистон иқтисодиётининг рақобатбардошлигини ошириш раҳбариятнинг устувор вазифасига айланди", - дея мамлакат сенат раисининг биринчи ўринбосари Содиқ Сафоевнинг сўзлари келтирилади.\n"Мамлакат мақсадларидан бири - конструктив ташқи сиёсат юритиш. Шу боис Мирзиёев март ойида Қозоғистон президенти Нурсултон Назарбоев билан стратегик шериклик ва аҳил қўшничилик қўшма декларациясини имзолади. Ташриф давомида трансчегаравий солиққа тортиш, хавфсизлик ва савдо-сотиққа доир 13 ҳужжат имзоланди. Натижада икки мамлакат ўртасида 1 миллиард сўмлик инвестицион келишувлар имзоланди.\nБаъзилар Шавкат Мирзиёевни Дэн Сяопинга қиёслашмоқда. Дэннинг Хитой тарихидаги роли - Хитойни қудратли давлатга айлантирган иқтисодий ислоҳотларнинг амалга оширилишида муҳим аҳамият касб этган.\n"Улар қадимий Ипак йўлининг бир қисми бўлишган ва энди янги Ипак йўлининг бир қисмига айланишади", - дейди Вашингтондаги Стратегик ва халқаро тадқиқотлар марказининг Reconnecting Asia лойиҳаси директори Жонатан Э.Хиллман.\nМамлакатнинг яна бир мақсади хорижий капитал жалб қилиш учун шароитлар яратишдан иборат. Кўп йиллар давомида улар Жаҳон банкининг "Бизнесни юритиш" ҳисоботида ўз рейтингини оширишга муваффақ бўлишди (190 мамлакат ичидан 87-ўрин).\nЎзбекистон 2019 йилга бориб тўлиқ валюта конвертациясига тайёргарлик кўрмоқда. Хитойдаги ислоҳотлар даврида бўлгани каби эркин савдо зоналари ривожланмоқда.\nЎзбеклар эҳтиёткор. Уларнинг ташқи қарзи ЯИМнинг 20 фоизидан кам.\nҚозоғистон шиддат билан ўсишини бошлаган пайтида Ўзбекистон ЯИМ борасида орқада қолаётганди. Бироқ мамлакат Қозоғистон каби қарзга ботмаган, хомашё товарлари кескин тушиб кетган бир даврда улар бу синовдан муваффақиятли ўтишди. Ўтган йили Ўзбекистон иқтисодиёти Хитой иқтисодиёти каби 7 фоизга ўсди, Қозоғистон эса - 1 фоизга.\nЕвропа тикланиш ва тараққиёт банки (ЕТТБ) Ўзбекистонга қайтди. Улар шаффофликни ошириш ва маҳаллий статистикани мувофиқлаштириш борасида ҳукумат билан ишлашмоқда. Кейинги қадам суверен облигацияларни ишлаб чиқариш бўлади.\n"ЕТТБнинг қайтгани ижобий ишорадир", - дейди Хиллман.\nМай ойида янги ҳукумат беш йиллик режа доирасида 2,2 миллиард долларлик нефтни қайта ишловчи завод қурилиши ҳақида маълум қилди. Нефтнинг катта қисми Россия ва Қозоғистондан келади. Ўзбекистоннинг захиралари яхши ўрганилмаган, халқаро нефть-газ компаниялари эса ўз фаолияти кўламини кенгайтирмоқда".\n"Биз инвестицион иқлимимизни яхшилаш кераклигини биламиз. Бунинг учун биз хорижий консалтинг компаниялари, инвестицион банклари ва бошқа халқаро молиявий институтлар билан иш олиб бормоқдамиз", - дея Сафоевнинг сўзлари келтирилади.\n"2021 йилдан 27 мамлакат фуқаролари Ўзбекистонга визасиз ташриф буюришлари мумкин бўлади. 2019 йилдан эса ўз фуқароларини ҳам бошқа давлатларга чиқиши соддалаштирилади. Россия, Хитой, Туркия, Ғарбий Европа ва АҚШга саёҳат қилувчи баъзи ўзбеклар ҳануз чиқиш визасига муҳтож.\nСафоев деярли Трампнинг устувор вазифаларига ўхшаш вазифаларни қайд этди:\nкичик ва ўрта бизнес эгаларига норматив юкни камайтириш;\nбаъзи инспекцион ташкилотлардаги бюрократик оворагарчиликларни камайтириш;\nмолиявий, солиқ ва божхона тизимларини либераллаштириш;\nхусусий бизнесни ҳукуматдан ҳимояловчи қонунларни қайта ислоҳ қилиш.\nПриватизация бўлади, лекин ўзбеклар электр энергияси, олтин конлари ва асосий инфратузилма, темир йўллар ва ҳаво йўллари каби стратегик муҳим ҳисобланган компаниялар ва секторлар устидан назорат олиб боради.\nПахта ҳануз энг катта маҳсулотлигича қолмоқда. Агробизнес секторини модернизациялашга ҳаракат қилинмоқда.\nСиёсий томондан улар коррупцияга қарши курашга эътибор қаратишмоқда.\nШундай бўлса-да, миллатнинг сиёсий уйғониши учун бир ёки икки авлод янгиланиши керак бўлади. Ўзбекистон - ёш мамлакат. Ўртача ёш 26,7ни ташкил қилади. Бу Россиядан 12 ёшга, Қозоғистондан 4 ёшга ёшроқ дегани.\nБугунга қадар ички курашга доир ҳеч қандай белгилар намоён бўлмади. "Бу эса яхши белги. Ўзбекистон Евроосиё интеграциясига ёрдам бермаслиги учун асос йўқ", - дейди эксперт".\n01:01 / 24.05.2018


19 Октябрь 2019 | Янгиликлар\n– Сиёсатимизнинг мазмуни, мақсади оддий: меҳнат қилсанг, роҳат кўрасан. Давлат шу меҳнатга, эмин-эркин ишлашга шароит яратиб бериши шарт. Шу мақсадда қарорлар қабул қилинаяпти, йўналишлар белгилаб берилаяпти. Лекин қуйи тизимда уларни бажарадиган савияли раҳбар кам. Ҳоким тайёрлаш мактабини яратдикми, деган саволга ижобий жавоб йўқ. Соҳа ва тармоқларнинг ҳудудий раҳбарлари «қотиб қолган», – деди Президент.\nТўққиз ойда вилоят корхоналари томонидан 125 миллион долларлик экспорт амалга оширилиб, прогноз 104 фоизга бажарилган. Экспортни кўпайтириш учун «Термиз Карго Центр» логистика маркази ҳудудида эркин савдо зонасини ташкил этиш бўйича кўрсатма берилди. Бу зонага муайян йўналишлар бўйича визасиз кириш, экспорт-импорт ва транзит юклари учун божхона, карантин ва бошқа хизматларни «Ягона дарча» тамойили асосида амалга ошириш мумкин бўлади.\nВилоятда бир йилда тайёрланадиган 870 минг донадан ортиқ терини қайта ишлайдиган бирорта корхона йўқлиги танқид қилиниб, «Ўзчармсаноат» уюшмаси, Иқтисодиёт ва саноат вазирлиги, вилоят ҳокимлигига замонавий чарм-пойабзал корхоналари ташкил этиш бўйича топшириқ берилди.\nАбу Исо Термизий ўндан ортиқ асар яратган. Улар орасида энг машҳури «Сунани Термизий» («Саҳиҳи Термизий») китобидир. Бу бошқа ҳадислар тўпламлари орасида тартиби энг ихчам асардир.\nIX аср ҳадис илмининг олтин даври саналади. Бу даврда юзлаб муҳаддислар орасида энг юқори мартабага эришган олти улуғ имом машҳур ҳадис китобларини ёзган. Бу асарлар Қуръони каримдан кейинги энг ишончли манбалардир. Мазкур «кутуби ситта», яъни энг саҳиҳ (энг тўғри, ҳаққоний) олти ҳадис китобининг икки мусаннифи бизнинг буюк аждодларимиз Имом Бухорий ва Имом Термизийдир.\nДавлатимиз раҳбари ташаббуси билан бундан икки йил аввал Шеробод туманидаги ул зот мангу қўним топган зиёратгоҳда улкан қурилиш-ободонлаштириш ишлари амалга оширилди. Натижада зиёратчиларга барча шароит яратилган муҳташам мажмуа барпо этилди.\nСурхондарё вилояти ана шундай ҳудудлардан бири. Бир йил илгари Президент Термиз туманида бўлиб, пилла уруғчилиги кластери билан танишган эди. Бугун вилоятда ана шундай кластерлар иккита, йил охиригача яна учтаси ишга туширилади. Натижада пиллани замонавий, инновацион усулда етиштириш миқдори ошади, иш ўринлари кўпаяди.\nВилоятда 600 мингга яқин оила мавжуд. Уларнинг 149 мингдан зиёди ёш оилалардир. Марказ ходимлари “Соғлом оила – соғлом жамият” концептуал ғоясини ҳаётга татбиқ этиш, ажримларнинг олдини олишга алоҳида эътибор қаратмоқда. Оилавий муносабатлар ва муаммолар бўйича тадқиқотлар олиб бормоқда.\nПрезидентимиз оилаларни илмий тадқиқ этишда ҳар бир ҳудуднинг ўзига хос урф-одатлари ва қадриятларини эътиборга олиш зарурлигини қайд этди. Оила муносабатларига оид илмий ишларни ҳаётий мисолларга асосланиб олиб бориш зарурлигини таъкидлади.\nШу билан Президентимиз Шавкат Мирзиёевнинг Сурхондарё вилоятига ташрифи якунланди.


Жиянимнинг ахлоқи ташвишга солмоқда - Динда саволим бор\nХозирги вақтда: 23 ноя 2019, 06:33\nЖиянимнинг ахлоқи ташвишга солмоқда\nПост Савол » 23 сен 2019, 11:51\nАссалому алайкум. Балоғат ёшидаги жиянларимнинг ахлоқи мени ташвишга солмоқда. Қизлар билан севги изҳорлари ниҳоятда кўпайиб кетган. Бундай ҳолатларнинг олдини олиш учун нима қилсам бўлади?\nЖавоб: Жиянимнинг ахлоқи ташвишга солмоқда\nПост Мутахассис » 03 окт 2019, 10:46\nВаалайкум ассалом. Аввало, ота-она хулқи ва одоби билан фарзандларига ўрнак бўлиши лозим. Бежизга халқимиз: “Қуш уясида кўрганини қилади” демаган. Ота-онанинг фарзандига берган ҳалол луқмаси, ҳаққига қилган чиройли дуолари унинг имонли, комил инсон бўлишига сабаб бўлади.\nИмом Ғаззолий «Иҳёу улумуддин» китобида: «Бола ота-она қўлида бир омонатдир. Қалби турли нақш ва расмлардан пок, нима нақш солинса, қабул қилади, нимага мойил қилинса, мойил бўлаверади. Агар яхшиликка ундалса ва ўргатилса, унинг устида ўсаверади, дунё ва охиратда бахтли бўлади, ота-онаси ҳамда одоб ва таълим-тарбия берганлар барчаси савобига шерик бўлишади. Агар ёмонликка ундалса ва ҳайвон каби бўш қўйилса, ёмонликка йўлиқади, ҳалок бўлади ва унга қараб турган киши гуноҳкор бўлади», дейди.\nБиз фарзандларимизга нимани бера олмасак, улар ташқаридан шу нарсаларни қидиради. Уларни эшитмасак, яхши муомала қилмасак, мақтамасак, кўча-кўйдан ўзини эшитадиган, яхши муомала қиладиган, мақтайдиган одам топишга интилишади. Шу боис фарзандларимизни тез-тез мақтаб, алқаб, уларни бағримизга босиб туришимиз керак.\nАйрим ёшларимизда кузатилаётган турли салбий ҳолатларни олдини олишда, аввало, уларнинг бўш вақтларини илм олиш, ҳунар ўрганиш каби машғулотлар билан банд қилиш зарур. Масалан, қиз болалар тикувчилик, зардўзлик каби тўгаракларга қатнашса, ҳам ҳунар ўрганади, ҳам тажрибаси ошади. Тўгарак устозини устоз деб билиб, унинг гапларини ҳам самимий қабул қилади. Шу орқали она баъзан фарзандига айтолмаётган, тушунтира олмаётган гапини устози орқали айттириши ҳам мумкин. Бу вазиятда устоз танлашга ҳам алоҳида эътибор қаратиш керак бўлади.\nМавзу - Жиянимнинг ахлоқи ташвишга солмоқда


Муҳаммад Али: “Шоҳ ва шоирнинг дўстлиги Қозоғистон театри саҳнасида намойиш этилаётганидан ҳаяжондаман”\nСоҳибқирон Амир Темур авлодлари Ўрта асрлар сиёсатида улкан ўрин тутишади. Аммо улар ичида Мирзо Улуғбек, Ҳусайн Бойқаро ва Заҳириддин Муҳаммад Бобур номлари энг кўп тилга олинади. Куни кеча Жанубий Қозоғистон вилоят ўзбек драма театри жамоаси яна бир ютуққа эришди – сиёсат тизгинини тутганча илм-урфон, маданиятни юксалтирган буюк инсонлардан бирининг ҳаётидаги зиддиятли нуқталарни ҳаққоний ёритган “Навоий ва Бойқаро” спектаклини саҳнага чиқарди.\nСаҳналаштирувчи режиссёрнинг билим-заковати, Одилжон Тўғонбоев (А. Навоий), Сайдикарим Маҳмудов (Ҳ. Бойқаро)нинг тажрибаси, Савринисо Рўзиметова (Хадича бегим), Улуғбек Носиров (Бадиуззамон), Эрали Тўламетов (Хондамир) маҳорати, илк бора саҳна тўрига чиққан Зулхумор Сухорукова (канизак), Шермуҳаммад Салоҳиддинов (Ясовулбоши)ларнинг ёшлик шижоати ва бутун жамоанинг бир ярим ойлик фидокорона меҳнати ўз мевасини берди. Ўйлаймизки, бугунги кунда ҳам долзарблигини йўқотмаган мавзулар ўрин олган ушбу спектакль барча томошабинларни таъсирлантиради ҳамда жамиятимизнинг маънавий янгиланишига ўз ҳиссасини қўшади.\nАжойиб кўринишда хотима топган спектаклнинг ёпилиш маросими ҳам саҳна асарига монанд бўлди. Ўз ролларини моҳирона ижро этган актёрлар давомли қарсаклар билан қарши олингач, театр директори И. Ҳошимжонов пьеса муаллифи Муҳаммад Алини саҳнага таклиф этди.\n– Ассалому алайкум, азиз театр мухлислари. Мен учун жуда ҳаяжонли дамлар бўлмоқда. Саҳна асарини томоша қилиб, узоқ тарих ҳақида мушоҳада юритар экансан, ҳаяжонланмасликнинг иложи йўқ. Жуда хурсандман, чунки, боболаримиз ҳақида ёзилган асарнинг тарихий Сайрамда қўйилиши ва ундан сизларнинг баҳраманд бўлишингиз мен учун катта обрў. Бизнинг еримиз бир, тилимиз бир. Кейинги пайтда икки қардош давлатлар президентларининг етти бор учрашгани гапимизни исботлайди. Сайрамдаги театр кейинги йили нишонланадиган Қозоғистондаги Ўзбекистон йилини анча аввал бошлаб бермоқда. Спектакль шоирлар юрти, Юсуф Сарёмий юртида бўлаётганидан мамнунмиз. Актёрлар жамоасига таъзимдамиз.\nШундан сўнг, саҳнага Абубакир Хонхўжаев, “Жанубий Қозоғистон” газетаси бош муҳаррири Алишер Сотволдиев, Республика “Дўстлик” ҳамжамияти оқсоқоллар кенгаши раиси Бегмат Турдиқулов, вилоят ҳазил-мутойиба ва сатира театри директорининг ўринбосари ва бошқалар кўтарилиб, тарихимизда катта ўрин тутган бобокалонларимизнинг сиймосини яратган, ана шу муҳитни театр мухлисларига етказган актёрлар жамоасига миннатдорчилик билдиришди.\n“Навоий ва Бойқаро” спектакли премьераси арафасида мазкур пьеса муаллифи, қатор тарихий асарлари билан Ўзбекистон ва жаҳоннинг кўплаб мамлакатларида танилган адиб Муҳаммад Али билан суҳбатлашдик.\n– Мазкур асарнинг ёзилиш тарихи хусусида икки оғиз гапириб берсангиз.\n–Тарихимиз адабиётимизда кенг ёритилган, деёлмаймиз. Бунинг устига, узоқ вақт қаламкашларимиз мафкуравий босим остида ижод қилишга мажбур бўлдилар, бу эса, айниқса, тарихий асарларда уларнинг имкониятларини чеклаб қўйганди.\nШунга қарамай, Спитамен, Широқ, Муқанна, Ғойибхон, Темур Малик, Навоий, Улуғбек ва бошқа кўплаб халқ қаҳрамонлари образлари яратилиб, кенг китобхонлар оммасига тақдим этилди. Иззат Султон ва Уйғуннинг “Навоий” драмаси ҳам узоқ йиллар омма наздида Алишер Навоий яшаган мураккаб даврнинг ҳаққоний кўриниши сифатида сақланиб қолди.\nПьесада буюк шоир бобомиз ва унинг шоҳ дўсти ўртасидаги муносабатларни мафкура тушовидан холи шаклда тасвирлашга интилдим.\n– Асар Тошкент шаҳридаги Ҳамза номли академик театр саҳнасида улкан муваффақият билан намойиш этилганидан хабаримиз бор.\n– Ҳа, Фарғона театри томонидан саҳналаштирилган пьеса Ўзбекистон пойтахтида ҳам намойиш қилинди. Томошабинлар режиссёр ва актёрларнинг улкан хизматини ижобий баҳолашганини тилга олишни истардим.\n– Бир қанча дақиқалардан сўнг спектакль бошланади. Муаллиф сифатида унга баҳо беришни истармидингиз?\n– Мен ҳам сизлар каби премьерага келиб турибман (кулади), спектакль қанчалик муваффақиятли чиққанини томоша қилгандан сўнг баҳолаймиз. Аммо юрак қўри билан саҳнани исита оладиган режиссёримиз Марат Азимовнинг муваффақият қозонишига ишонаман. 2018 йил Қозоғистонда Ўзбекистон йили, 2019 йил Ўзбекистонда Қозоғистон йили деб эълон қилинди. Бугунги тадбирни халқларимиз учун ниҳоятда муҳим бўлган ана шу тадбирлар дебочаси, дейиш мумкин.\nМарат АЗИМОВ, саҳналаштирувчи режиссёр, Ўзбекистон Республикасида хизмат кўрсатган артист, Қорақалпоғистон Республикаси санъат арбоби, “Дўстлик” ордени соҳиби:\n– Мен Миллий академик ва вилоят театрларида кўплаб спектаклларга режиссёрлик қилдим. Қизиқ томони мен Сайрамда бундан 35 йил муқаддам бўлганман. Ўшанда миллий академик театр “Келинлар қўзғолони” ва “Уйланиш” спектаклларини қўйиш учун келганди.\nБу сафар Ўзбекистон Ёзувчилар уюшмаси раиси, Ўзбекистон халқ ёзувчиси Муҳаммад Али қаламига мансуб “Навоий ва Бойқаро” пьесасини дастлаб Фарғона вилоят драма театрида саҳналаштирдим.\nМен театр жамоасига, театр директори Икромжон Акром ўғлига чуқур миннатдорчилик билдираман. Улар яратиб берган шароит, актёрлар кўрсатган жонбозлик спектаклнинг яхши чиқишига сабаб бўлди, десам муболаға бўлмас. Тошкентлик дизайнер Севара Зуннунова либосларни тайёрлаб берди, мусиқасини ҳам шу ёқда ёздирдик. Спектаклда Навоий ва Бойқаро ўртасидаги дўстлик асосий мавзу қилиб олинган. Бу дўстлик халқнинг фаровон яшашига олиб келганига барчамиз гувоҳмиз. Дўстлик – илоҳий неъмат. Мен истайманки, Қозоғистон ва Ўзбекистон орасидаги дўстлик ҳам абадий бўлсин.\nИш жараёнига келадиган бўлсак, мен Сайрамда иш бошлашимдан бир ҳафта аввал келиб, жамоа билан танишиб, актёрларнинг аввалги ишларини кўриб чиқдим. Шунга қараб актёрларни танлаб олиш жараёни қийинчилик туғдирмади. Алишер Навоийни саҳнада жонлантирган Одилжон Тўғонбоев, Бойқаро ролини ижро этган Сайдикарим Маҳмудовлар менга елкадош бўлиб, саҳна асарининг биз кутгандек чиқишига ёрдам беришди. Улар фаолиятларида ажойиб образларни яратишган экан. Актёрларнинг ўзлари ўйнаётган ролга ташналиги репетиция жараёнларининг ҳам енгил ўтишига замин яратиб берди. Мен бу ерга келганимдан жуда мамнунман ва яна таклиф этишса, бажонидил ишлашга тайёрман.\nШерзод ПЎЛАТОВ, Астана шаҳар ўзбек этномаданият маркази раиси:\n– Жанубий Қозоғистон вилоят ўзбек драма театри санъатимизни ривожлантириб, уни саҳналарда намойиш этиб келмоқда. Биз учун бу катта обрў. Вилоят даражасидаги театр бўлса ҳам, республика миқёсида иш юритмоқда. Жамоанинг Астана, Алмати шаҳарларида, қўшни Ўзбекистон Республикасида саҳна асарларини қўйиши театримизнинг улкан ютуғи, деб билмоғимиз керак. Масалан, Астана шаҳрида қўйилган “Хўжа Насриддин – Сайрамда” спектаклини пойтахтликлар жуда яхши қабул қилишди. Икром Акром ўғли оқилона раҳбарлик қилаётган театр жамоасига ижодий муваффақиятлар тилаймиз.\nСайдаҳмад МИРЗАЕВ, Сайрам туман маслаҳати депутати, 26-сонли М. Қошғарий номли мактаб директори:\n– Ўқиб юрган кезларимизда Ҳамза номли, Муқимий номли театрларнинг ҳар бир янги спектаклини кўриб боришга интилар, шундай даргоҳнинг вилоятимизда ҳам бунёд этилишини орзу қилардик. Насиб қилибди, вилоят ўзбек драма театрининг саҳнасидаги ҳар бир премьерага машинамиз лиқ тўлиб албатта келамиз. Аммо меҳнаткаш жамоа, оқил раҳбариятнинг саҳнада ҳар куни намойиш қилаётган мўъжизаларига кўникиб қолганимизча йўқ. Чунки Қозоғистоннинг ҳам, Ўзбекистоннинг ҳам энг сара асарларини энг кучли режиссёрлар талқинида намойиш этаётган ҳар бир янги спектаклдан олам-олам таассуротлар олмоқдамиз. Бугунги “Навоий ва Бойқаро” спектакли муаллифи, режиссёри ва актёрлари маҳоратига тасанно.\nАбдумалик САРМОНОВ, Хуршид ҚЎЧҚОРОВ. С. ИСАМАТОВ тасвирлари, 2017-09-29, 19:55 291


ҲАЁТИЙ ТАЖРИБАЛАР » "Жиззах ҳақиқати" ва "Джизакская правда" газеталари таҳририяти сайти\n"Жиззах ҳақиқати" ва "Джизакская правда" газеталари таҳририяти сайти » Муносабат » ҲАЁТИЙ ТАЖРИБАЛАР\n23 февраль 2018 16:49 Просмотров: 100 Комментариев: 0 Напечатать\nАйни пайтда Жиззах вилоятидаги 285 та фуқароларнинг ўзини ўзи бошқариш органлари бўлиб, уларнинг 283 тасида "Ота-оналар уни-верситети" жамоатчилик тузилмаси фаолият кўрсатаяпти.\nДўстлик туманидаги "Боғзор" маҳалла фуқаролар йиғини қошидаги "Ота-оналар университети" улар орасида энг намунали саналади. Таркибида педагоглар, шифокор, психолог ва бошқа мутахассислардан иборат маҳалла фаоллари бўлган ота-оналар университетига фуқаролар йиғинининг диний маърифат ва маънавий-ахлоқий тарбия масалалари бўйича маслаҳатчиси Насиба Мирзаева раҳбарлик қилаётир.\n— Ота-оналарнинг фарзандлар тарбияси борасидаги билимлари ва масъулиятини оширишда "Ота-оналар университети" муҳим аҳамият касб этади, — дейди Насиба Мирзаева. — Фуқароларнинг ўзини ўзи бошқариш органлари фаолиятини мувофиқлаштириш бўйича туман кенгаши, хотин-қизлар қўмитаси, халқ таълими, соғлиқни сақлаш, маданият ва спорт ишлари бўлимлари, маънавият тарғибот маркази туман бўлими билан ҳамкорликда олиб бораётган ишларимиз самарали натижалар бераяпти.\n"Ота-оналар университетлари" ўз Низомига эга. Унга кўра оилаларни мустаҳкамлаш ота-оналарнинг ёш авлодни тарбиялаш борасидаги ҳуқуқий, маънавий-ахлоқий ва тиббий билимларини оширишга қаратилган фаолияти юзасидан амалга оширилаётган ишларни ҳар чорак якунида ҳамкор ташкилотларнинг масъул вакилларидан иборат ишчи гуруҳи таҳлил этиб бормоқда. Фаолият йўналишида йўл қўйилган камчиликларни тугатиш юзасидан тегишли чора-тадбирлар кўрилмоқда.\n— Туманимиздаги "Ота-оналар университети"нинг раҳбарлари ва унинг аъзолари ўша маҳалланинг зиёли кишиларидан сайланган, — дейди ўзини ўзи бошқариш органлари фаолиятини мувофиқлаштириш бўйича туман кенгаши раисининг ўринбосари Норгулой Маматова. —Ҳар бир университетнинг амалга ошириши лозим бўлган устувор вазифалари белгилаб олинган. Университет аъзолари ўтказаётган тадбирлар туман кенгаши томонидан мониторинг қилиб борилаяпти. Машғулотлар махсус дастур асосида уюштирилиб, баҳс-мунозара, савол-жавоблар тарзида ташкил этилаётир.\nОлиб борилган мониторинг натижалари "Боғзор", "Бунёдкор", "Қаҳрамон", "Манас", "Олтин Водий" қишлоқ ва маҳалла фуқаролар йиғинларида "Ота-оналар университети" ишини намунали йўлга қўйилганлигини кўрсатди. Тадбирлар таъсирчан ва самарали эканлиги қайд этилмоқда.\nТуманда етарли тажриба тўп-лаган "Ота-оналар университети" фаолиятини оммалаштириш яхши йўлга қўйилган. Шу мақсадда давра суҳбатлари, семинар тренинглар ўтказилаяпти. Тадбирлар самарадорлигини ошириш мақсадида оммавий ахборот воситаларида тарғибот-ташвиқот ишлари олиб борилаётир.\nМасалан, "Боғзор" маҳалла фуқаролар йиғини қошидаги "Ота-оналар университети" аъзоларининг барчаси олий маълумотли, етарли ҳаётий таж-рибага, эл орасида обрў-эътиборга сазовор бўлган кишилардир. Руқия Шермаматова, Адиба Деҳқонова, Дилфуза Суюновалар тажрибали педагоглар бўлса, Раҳима Боқиева шифокордир. Уларнинг аксарияти қари-лик гаштини сураётган нафақахўрлардир.\nУниверситет раҳбари ўринбосари, кекса педагог Руқия Шермаматова ўзининг кўп йиллик иш тажрибасидан келиб чиққан ҳолда маҳалладаги нотинч, ноқобил оилаларнинг фарзандлари таълим-тарбиясига алоҳида эъти-бор қаратади. У маҳаллада истиқомат қилаётган кўпни кўрган, кекса педагоглар, намунали оилалар вакилларининг ҳаётий тажрибаларидан кенг фойдаланади.\nШуни таъкидлаш лозимки, ота-оналарнинг фарзанд тарбияси борасидаги билимлари ва масъулиятини ошириш, оилавий ажримлар, айниқса, ёш оилалар ўртасида ажримларнинг олдини олиш ҳар доим энг муҳим вазифа бўлиб келган. "Ота-оналар университети" ўз фаолиятини Вазирлар Маҳкамасининг 2017 йилнинг 11 августидаги қарори билан тасдиқланган янги Низом асосида олиб бораётир.\nУниверситет аъзолари 2018 йилда машғулотлар самарадорлигини янада ошириш чораларини кўраяптилар. Белгилаб олинган чора-тадбирларга кўра ҳар ойда икки марта машғулотлар ўтказилади. Ҳозирда маҳалла аҳли икки гуруҳга — кўп болали ва ёш оилаларга бўлиб чиқилди. Уларнинг фикрича, ҳар қайси гуруҳда алоҳида-алоҳида дастур асосида олиб борилган машғулотлар яхши самара беради. Чунки, ёш оилалар билан кўп болали оилаларнинг муаммолари ўртасида осмон билан ерча фарқ бор. Январь ойида кўп болали оилалар учун уюштирилган машғулот мавзуси "Фарзандлар тарбиясида отанинг роли" деб номланган бўлса, ёш оилалар иштирок этган машғулот мавзуси "Эр оила устуни, хотин оила чароғбони" деб номланди.\nАмалга оширилаётган бундай тадбирлар маҳаллаларда ижтимоий-маънавий муҳитни янада соғломлаштиришга, оилаларни мустаҳкамлаш ва барқарорлигини таъминлашга, ота-оналарнинг фарзандлар тарбиясидаги ҳуқуқий, маънавий-ахлоқий, педагогик, психологик ва тиббий билимларини оширишга кўмак бермоқда.


Ўзбекистон композиторлари ва бастакорлари уюшмаси - ПЕТРОСЯНЦ АШОТ\nКОМПОЗИТОРЛАР, БАСТАКОРЛАР ВА САЙҚАЛЛОВЧИЛАР\nИЖОДИЙ УЧРАШУВЛАР ВА МАҲОРАТ ДАРСЛАР\nI-Ёш композиторлар халқаро фестивали\nРеспублика Ёш композиторлар фестивали\nV-ХАЛҚАРО СИМФОНИК МУСИҚА ФЕСТИВАЛИ\nЎЗБЕКИСТОН КОМПОЗИТОРЛАРИ ВА БАСТАКОРЛАРИ УЮШМАСИ\nАЛИШЕР НАВОИЙ таваллуд топган кун\nДавлатимиз раҳбарининг “Ўзбекистон Республикасининг “Давлат тили ҳақида”ги қонуни...\nАсосий сахифа /\nТашкилий тузилмаси /\nЎзбекистонда хизмат кўрсатган санъат арбоби, Давлат мукофоти совриндори, профессор, мусиқашунос Ашот Петросянц илмий ижодий, педагоглик, дирижёрлик ва жамоат фаолияти билан XX аср ўзбек мусиқаси тарихида ёрқин из қолдирди. У республикамизда замонавий профессионал мусиқа санъатини ривожлантириш, ўзбек халқ мусиқа чолғуларини қайта тиклаш орқали оркестр тузишга ва уни такомиллаштириш, нота услубида ижрочиликни жорий этиш, ижрочи кадрларни тайёрлаш билан банд бўлди. Ўзбек давлат филармонияси ва Тошкент давлат консерваториясида ўзбек халқ чолғулари оркестри, илмий лаборатория ташкил қилди.\nПетросянц Ашот Иванович Туркманистоннинг Мари шаҳрида 1910 йилнинг 10 майида туғилди. 1922 йилда болалар мусиқа мактабига скрипка бўйича ўқишга кирди. 1927 йили Тошкент мусиқа билим юртига скрипка синфига ўқишга киради. 1931 йилда ўқишни муваффақиятли битириб, Мари шаҳри темир йўл клубидаги оркестрда созанда бўлиб иш бошлади. Тез орада «Ёш ишчилар театри» мусиқа бўлимининг мудири, кейинчалик директор лавозимида ишлади. 1935 йили Петросянц Тошкент шаҳрига келади ва «Болаларни бадиий тарбиялаш» марказий уйининг мусиқа бўлими мудири этиб тайинланди.\n1936 йилда янги очилган Тошкент консерваториясига А.Петросянц биринчилардан бўлиб, композиция бўйича Б.Б.Надеждин синфига ўқишга киради. Маълумки, филармония қошида Т.Жалилов раҳбарлигида 100 кишидан ортиқ ўзбек халқ чолғу ва ашула ансамбли ташкил қилинган эди. Мазкур ансамблда ишлаётган ёш созандаларга Ўзбекистон халқ артисти, композитор Н.Миронов нота ёзуви назариясидан дарс бериб, нотали оркестр тузган эди. Миронов талаба А.И.Петросянцни ўзига ёрдамчи сифатида ишга чақирди. Улар биргаликда илмий-назарий ва амалий ишларни бошлаб, 1938 йили реконструкция қилинган чолғулар гуруҳидан кўп овозли оркестр ташкил этдилар. Чолғуларни ясашда А.Кихваянц, А.Романчеко, кейинчалик С.Диденко ва Оганесянцлар етакчилик қилишади. 1941 йилнинг бошида Миронов бу оркестрни шогирди А.Петросянцга топширди ва у оркестрга бадиий раҳбар ва бош дирижёр этиб тайинланди. 1943 йилдан бошлаб оркестр қайта тикланди. 1948 йил Тошкент консерваториясида ўзбек халқ чолғуларида ижрочи кадрларни тайёрлаш учун махсус кафедра ташкил этилди. А.Петросянц кафедра мудири вазифасида ўқитувчидан профессор лавозимларигача юзлаб малакали ижрочи созанда ва дирижёр шогирдларни тайёрлади. Петросянц чолғу асбоблар лабораториясида илмий иш билан банд бўлди, илмий анжуманларда маърузалар қилди ва қуйидаги дарсликларни яратди: 1951 йил реконструкция қилган ўзбек халқ чолғу асбоблари оркестри асосида «Инструментоведение», 1952 йили «Школа игры на доире», 1961 йили машҳур чангчи Аҳмад Одилов билан ҳамкорликда «Школа игры на чанге», 1962 йили мусиқашунос Т.Визго билан ҳамкорликда «Узбекский оркестр народных инструментов», 1963 йили «Школа игры на нае» китобларини чоп этди. У ўз ижодий фаолиятида ўзбек чолғулари билан чегараланиб қолмай, балки Марказий Осиё халқлари чолғу асбобларини ҳам такомиллаштиришда ва оркестрлар ташкил қилишда фаол қатнашди. А.И.Петросянц ижодий фаолияти мусиқа жамоатчилигининг диққат марказида бўлди. 1957 йилгача Ўзбек халқ чолғу асбоблари оркестрининг раҳбари сифатида фаолият юритди.\nАшот Иванович Петросянц Ўзбекистон мусиқа санъатини ривожлантиришдаги хизматлари учун «Ўзбекистонда хизмат кўрсатган санъат арбоби», «Қорақалпоғистон республикасида хизмат кўрсатган маданият ходими» унвонлари, Давлат мукофоти билан тақдирланган.\nCopyright © 2021. Ўзбекистон композиторлари ва бастакорлари уюшмаси.


Бобур Оқилхонов: «АҚШ инвесторлари Ўзбекистон билан...\n19.01.2018 20:00 0 2434\nБобур Оқилхонов — «Plov.com» инвестори, «BlockCrunch.com», «Missed.com», «Therealstart.com» лойиҳалари асосчиси, бир нечта йирик компанияларнинг АКТ бўйича маслаҳатчиси.\nБобур Оқилхонов оиласи билан.\n— Оилангиз ҳақида ҳам гаплашсак...\nБобур Оқилхонов оиласи, ота-онаси билан.\n— Юқорида ҳам айтиб ўтдим, Ўзбекистонда издошларингиз жуда кўп. Улар орасида мустақил ҳаётга дадил қадам қўйганлари билан бирга иккиланаётганлари ҳам бор...\n— Сўнгсўз ўрнида...\n— Мен мана шу юртнинг бир фарзанди сифатида Ўзбекистонга қўлимдан келгунча ёрдам бермоқчиман. 17 йилдан буён хорижда юрибман. Австралия, Россия, АҚШ... Англияга кўп бораман. Ривожланган давлатлар тажрибасини жуда яхши биламан. Инвестицион фондлар, йирик корпорациялар, катта компаниялар билан ишлаб келаяпман, ҳамкорлик қилаяпман. АКТ соҳасида ўзимга яраша ўрним ва имкониятларим бор.\nЎзбекистон IT-бизнес актёр АҚШ инвестиция


Дарахтнинг етарлича чангланмаслиги, гулламаслиги, гулининг катта қисмининг тўкилиши ва ҳосилнинг кам бўлиши чангланишдаги муаммолар ҳақида | AGRO-OLAM.UZ\nБош саҳифа Боғбончилик Дарахтнинг етарлича чангланмаслиги, гулламаслиги, гулининг катта қисмининг тўкилиши ва ҳосилнинг кам бўлиши...\nДарахтнинг етарлича чангланмаслиги, гулламаслиги, гулининг катта қисмининг тўкилиши ва ҳосилнинг кам бўлиши чангланишдаги муаммолар ҳақида\nДарахт яхши гуллайди-ю, лекин гулларини тўкиб юборади ёки гули кам қолади, бунинг сабаби нимада?\nАввалoмбор, бу чангланишдаги камчилик, яъни етарли даражада чангланиш учун айни шу навнинг шериги йўқлиги деб қаралиши мумкин.\nЛекин, ҳар доим ҳам дарахтнинг етарлича чангланмаслиги, гулламаслиги, гулининг катта қисмининг тўкилиши ва ҳосилнинг кам бўлиши чангланишдаги муаммо бўлавермаслиги мумкин.\nДарахт гулларининг тўкилиш ёки етарлича яхши гулламаслигининг айрим сабаблари:\n1. Айни шу навни чанглатувчи бошқа бир навнинг мавжуд эмаслиги.\n2. Дарахт олдинги мавсумда етарлича озиқлантирилмаган ва натижада гулларни тўлиқ тутиб қолиш учун унинг кучи йўқлиги.\n3. Дарахт олдинги мавсумда сувсизликдан стерсда бўлган, яъни дарахт ўз кучини асраб қолиш учун унга юк бўлувчи мева гулларини ўзи тўкиб юборади.\n4. Дарахтда солкашлик (бир йил ҳосил бериб, бир йил бермаслик) шаклланган. Бунда ҳам дарахт гулламайди, ёки кам гуллайди ёки гулларини тўкиб юборади.\n5. Дарахт тўғри шакллантирилмаган, яъни тўғри кесилмаган. Бунинг натижасида мавсум давомида (айниқса июн ойидан то сентябр ойигача) мева куртаклар доим дарахтнинг ички ва пастки шохлари сояда қолгани учун етарлича шаклланмайди ёки сифатсиз шаклланади, яъни тўлиқ етилмайди.\nЮқорида бир нечта асосий сабабларни санаб ўтдик, ваҳоланки сабаблар бундан ҳам кўп бўлиши мумкин. Бунинг учун боғингизда мутахассисни чақиришингиз ва у сизнинг боғингизни ва ундаги муаммоларни ўрганиб аниқроқ маълумот бериши мумкин.\nЭсингизда тутинг, муаммонинг фақат битта сабаби ёки ечими бўлмайди. Дарахт бу тирик мавжудот, унинг ҳар бир ривожланиш босқичида юзага келиши мумкин бўлган муаммоларни ўз вақтида ҳал қилмаслик, бошқа муаммоларни келтириб чиқаради. Эътиборлироқ бўлинг!


Намойиш ўтказиш ҳақида айтилган маърифатли сўзлар (1) » Тавҳид\nНамойиш ўтказиш ҳақида айтилган маърифатли сўзлар (1)\n878 марта ўқилган\nНамойишлар ўтказиш ҳақида айтилган маърифатли сўзлар\nТаржимон: Абу Умар ат-Тошқандий\nБарча мақтовлар Аллоҳга хосдир. Биз Уни мақтаймиз, Ундан ёрдам сўраймиз, Унга истиғфор айтамиз ва нафсларимизнинг ҳамда амалларимизнинг ёмонлигидан Унинг паноҳига қочамиз. Кимники Аллоҳ тўғри йўлга бошласа, уни адаштирувчи йўқдир. Кимники Аллоҳ адаштириб қўйса, уни тўғри йўлга бошлагувчи йўқдир. Шериги йўқ, ёлғиз Аллоҳдан ўзга ҳақ Илоҳ йўқ эканлигига гувоҳлик бераман. Ва яна Муҳаммад соллаллоҳу алайҳи ва саллам Унинг бандаси ва элчиси эканлигига гувоҳлик бераман.\n«Эй иймон келтирганлар, Аллоҳга ҳақиқий тақво ила тақво қилинг ва фақат мусулмон бўлган ҳолингиздагина бу дунёдан ўтинг» (Оли Имрон: 102).\n«Эй инсонлар, сизларни бир жондан яратган ва ундан унинг жуфтини яратиб, икковларидан кўплаб эркагу аёллар тарқатган Роббингиздан қўрқинглар! Яна ораларингиздаги савол-жавобларда ўртага номи солинадиган Аллоҳдан қўрқингиз ва қариндош-уруғларингиз (билан ажралиб кетишдан қўрқингиз)! Албатта, Аллоҳ устингизда назоратчи бўлган зотдир» (Нисо: 1).\n«Эй иймон келтирганлар, Аллоҳдан қўрқинглар ва тўғри сўзни сўзланглар. (Шунда Аллоҳ) ишларингизни ўнглайди ва гуноҳларингизни мағфират қилади. Ким Аллоҳга ва Унинг элчисига итоат қилса, дарҳақиқат катта ютуққа эришибди» (Аҳзоб: 70, 71).\nСўзларнинг энг рости Аллоҳ таолонинг Китобидир. Йўлларнинг яхшиси Муҳаммад соллаллоҳу алайҳи ва салламнинг йўлларидир. Ишларнинг ёмони янги пайдо бўлганларидир. Ҳар бир янги пайдо бўлган иш бидъатдир. Ҳар бир бидъат залолатдир. Ҳар бир залолат жаҳаннамдадир. \n(Баъзи одамлар намойиш ўтказиш ҳақида) турлича гапираётган бўлишсада, Мен (бу ишни) ҳукмдорларга қарши бош кўтаришни айни ўзи эканлигини жуда яхши биламан. Сен (бу борада) бирорта ҳам одамни (қуруқ) сўзига алданиб қолма. У ким бўлишидан қатъий назар. Дин албатта Аллоҳ таоло томонидан келгандир. У раъй ва қиёсларга қараб қолгана эмас. Балки дин, у аввалги даврга (саҳобалар, тобеъинлар, табаъа тобеъинлар ва уларга гўзаллик билан эргашган зотлар далил асосида) эргашишдир. Ҳамда ҳавои-нафсга эргашишни ташлашдир. Шуни яхши билиб олингларки, намойиш ўтказишлар (ҳукмдорга қарши) бош кўтарувчининг ўлчовидир (одатидир) ва унинг ёввойиларча қиладиган ҳаракатларини сиймосидир. Ва у (намойишлар) бизни асримиздаги куфр шаҳарларидаги аҳли куфрнинг қиладиган ишларидандир. Лекин афсуслар бўлсинки, бизга (бу намойишлар кофирларга) тақлид қилиш орқали кириб келди. Бу иш (намойиш ўтказиш)ларни манҳажий асосларга эга бўлмаган ва ўзини салафийликка нисбат бермайдиганлар қабул қилишди. Биз мана шу фитнада ўзиниг ҳақиқий юзини очиб, шу чиқишларда (ғўр) йигитларга шерик бўлаётганларни кўриб турибмиз. Баъзан ўша (ғўр йигитлар) билан ёнма-ён туриб, баъзан эса ойнаи-жаҳон кўрсатувларидаги чиқишлари билан (иштирок этмоқда). Фитнага дучор бўлган бу одам намойиш ўтказишлар аҳли бидъат ва аҳли ҳавонинг сифатларидан эканини билмасмикин?! Бу чиқишлар саркашлар ва бидъатчиларнинг ишларидан эканини билмасмикин?! У ерда юз бераётган фасодларни гапирмаса ҳам бўлади. Бу ўзида йўқ бўлган (шайх, қори ака, домла, устоз, ҳазрат …) деган сифатлар билан безаниб олган, бундай иш (намойиш ўтказиш)ларни инкор қилиш аҳли суннатнинг асосларидан эканини билмасмикин?!\nМен ҳурматли биродарларни мана шу (юқорида ўтган) гапни яхшилаб тадаббур қилишга, шахсларга кўр-кўрона эргашишдан халос бўлишга, балки бу кўр-кўрона эргашишликни фақат ва фақат саҳобалар, тобеъинлар ва уларга гўзаллик билан эргашганларнинг тушунчалари (фаҳми) билан Аллоҳнинг Китоби ва Росулининг (соллаллоҳу алайҳи ва саллам) суннатига қаратишларини насиҳат қиламан. Эътибор бер, мен сени салаф солиҳ тушунчаси (фаҳми) билан Аллоҳнинг Китоби ва Росулининг (соллаллоҳу алайҳи ва саллам) суннатига маҳкам боғланишга чақираман. Салаф солиҳ манҳажи, фитнада шерик бўлиб қолишнинг ҳар қандай туридан ўзини четга тортиш ва иш эгалари (ҳукмдорлар)га бўйинсунишдан қўлни тортиб олмаслик (бўйин товламаслик), ҳамда улар (ҳукмдорлар)ни ҳаққига салоҳият, тўғрилик ва уларга қарши бош кўтариб чиққанлар устидан ғалаба қозонишини сўраб дуо қилишдир. (Бу иш ҳукмдорларга) қарши бош кўтариш ортидан келадиган зарарларни тўсишдир. Аллоҳ сенга барака ато этсин, салаф имомларини сўзини фасод ва ёмонлик сабабларини (ривожланишига) кўмак қўшаётган, иш эгалари (ҳукмдорлар)га итоат қилишга ғов бўлаётган мана бу фитнага учраб, адашган кимсани сўзига бир солиштириб кўр(санг, иккиси орасидаги фарқни ўзинг ажратиб оласан). Ёмонлик ва фасодга олиб борадиган сабаблар орасида ҳукмдорларга қарши бош кўтаришдан ҳам каттароқ сабаб борми?! Мана бу ўзида йўқ (шайх, қори ака, домла, устоз, ҳазрат …) сифатлари билан безаниб олган киши ёлғон ва товламачилик билан (ғўр) йигитларни бош кўтариб чиқишларига кўмаклашди. Ва яна бу намойишлар йигитларни ҳақ-ҳуқуқларидандир дейди. Ҳужжати эса: бу йигитлар ўзларини шаръий ҳақ-ҳуқуқларини талаб қилиб чиқишмоқда эмиш. Ҳудди шундай деди. Бу даъватчи салафларни ҳукмдорлар зулми рўбарўсида тутган манҳажлари, бу сабр эканлигидан хабари йўқми дейман. Бу фитнага учраган киши, ўзининг маърузалари ва чиқишларида Росулуллоҳ соллаллоҳу алайҳи ва салламнинг суннатларини маҳкам ушлаганлигини даъво қиляпти. Кибор саҳобаларнинг васиятларини ўқимаган шекилли: Ибн Абу Осим «Сунна» (2/488) да Анас розияллоҳу анҳудан ривоят қилади: «Росулуллоҳ соллаллоҳу алайҳи ва салламнинг саҳобаларидан бўлган киборларимиз бизни мана бундай деб қайтаришарди: «Ҳукмдорларингизни сўкманглар, уларга ёлғон муомала ишлатманглар, уларга итоатсизлик қилманглар, сабр қилинглар ва Аллоҳдан тақво қилинглар. Албатта иш яқин қолди»». Санади саҳиҳ. Бу саҳобаларнинг киборларидан ҳукмдорларни сўкишликдан қайтарув ҳақидаги ижмоъдир. Бу ҳукмдорларга қарши бош кўтариб чиқишга олиб борадиган сабабларни тўсиш учундир. Акс ҳолда (ҳукмдорларни айбларини халқ олдида тилга олиб, уларни ҳақоратлаш) ортидан қон тўкиш, мол-мулкни талон-тарож қилиш, обрўларни оёғости қилиш, тинчлик ва осойишталикни йўқолиши ва буларни барчасидан олдин мана шу чиқишларда иштирок этаётганларнинг ҳар бири осмонлару-ернинг Роббисига итоатсизлик қилиш каби ишлар рўй беради. Ҳукмдорларга қарши сўз билан ҳам, феъл билан ҳам қарши чиқишликни ҳаром қиладиган ва (ҳукмдорларни зулмларига) сабр қилишга буюрадиган саҳиҳ суннатдаги ҳужжатларга ҳеч қулоқ тутганмисан. Саҳиҳайнда Ибн Аббос розияллоҳу анҳумодан ривоят қилинади: «Набий соллаллоҳу алайҳи ва саллам шундай дедилар: «Ким ҳукмдорида ўзи ёқтирмайдиган бирор нарсани кўрса, унга сабр қилсин. Чунки ким жамоатдан бир қарич бўлса ҳам ажралса, жоҳилият ўлимини топади»» (Бухорийда бу ҳадис 6646 рақам остида келган). Яна бир лафзда: «Ким ҳукмдор (буйруғи)дан бир қарич (ташқарига) чиқадиган бўлса, жоҳилият ўлимини топади» (Бухорий 6645). Демак, (Росулуллоҳ соллаллоҳу алайҳи ва саллам) сабрга буюрдилар ва намойишлар ўтказиш ҳамда ўчакишиб тортишишларга буюрмадилар. Яна шу маънодаги ҳадислардан Росулуллоҳ соллаллоҳу алайҳи ва салламнинг мана бу сўзлари: «Кимники устида бирор ҳукмдор бошқариб турган бўлса ва у уни (ҳукмдорни) Аллоҳга маъсият деб саналадиган бирор иш қилаётганини кўрса, Аллоҳга қилаётган итоатсизлигини ёмон кўрсинда, бўйинсунишдан қўлини тортиб олмасин (бўйин товламасин)» (Муслим ривояти, Албоний саҳиҳ дедилар).\nВа яна Росулуллоҳ соллаллоҳу алайҳи ва салламга ҳукмдорлар ва бошқарувчилар Росулуллоҳ соллаллоҳу алайҳи ва салламни йўлларини қўйиб, бошқа йўлга юришлари ва Росулуллоҳ соллаллоҳу алайҳи ва салламниниг суннатларига амал қилмасликлари  зикр қилинганда айтган сўзлари(ни бир эсланг). Шунда Ҳузайфа розияллоҳу анҳу сўрадилар: «Ўша (замонларга) етиб қолсам, қандай йўл тутай?» Росулуллоҳ соллаллоҳу алайҳи ва саллам дедилар: «Ҳукмдорингга қулоқ солиб, итоат қиласан. Агар орқанга уриб, молингни тортиб олса ҳам қулоқ сол ва итоат қил» (Муслим ривояти, 1847). Демак, Росулуллоҳ соллаллоҳу алайҳи ва саллам Ҳузайфа розияллоҳу анҳуни ўз ҳукмдорларига (яъни ҳоким бўладими ёки бошлиқ бўладими) итоат қилишга буюрдилар, агарчи зулм ҳолатлари ўта қаттиқлашиб кетса ҳам. Орқага зарба ейиш, мол-мулкни тортиб олиш ва уйга ўт қўйишга ўхшаш (кўринишлар бўлиши мумкин). Набий соллаллоҳу алайҳи ва саллам Ҳузайфа розияллоҳу анҳуни, ўзларининг мазлум биродарлари билан намойиш ўтказишни ташкиллаштириб, унда ўзларини оёғости қилинган сиёсий ҳақ-ҳуқуқларини талаб қилиб чиқишга йўлламадилар.\nРосулуллоҳ соллаллоҳу алайҳи ва саллам шундай дедилар: «Кимки ҳукмдорга бирор иш юзасидан насиҳат қилмоқчи бўлса, унга ошкора ҳолда очиқ айтмасин. Балки қўлидан ушлаб (чеккага олиб), у билан холи қолсин. Агар (ҳукмдор) ундан (насиҳатни) қабул қилса, бу (айни кўзлаган мақсдидир). Акс ҳолда гарданидаги ҳаққини адо қилиб қўйган бўлади». (Аҳмад, Ибн Абу Осим «Сунна»да ривоят қилганлар 1098-ҳадис, Ҳоким ва шайх Албоний бу ҳадисни саҳиҳ десаларда, бошқа муҳаддислар бу ҳадисни заиф дейишган, бу ўринда насиҳат бобидан келтирилди). Эй (Муҳаммад) ибн Ҳассон, сени ва сен билан бирга бўлган ҳукмдорларга қарши сўз билан ёки қилич кўтариб бош кўтаришни жоиз дейдиганларни жавоби нима (юқоридаги ҳадисларга нисбатан)?! Ва (шу билан бирга) мана бу оятни зикр қилямоқдасан: «Ер юзида бузғунчилик устига бузғунчилик қилманглар» (Бақара: 60).\nМен (Лайсий) айтаманки: «Ҳукмдорларга қарши бош кўтариб чиқиш диндан эмас, балки ҳукмдорларга қарши бош кўтариб чиқиш, бу (диндан) чиққан (мариқувн) ҳаворижларнинг манҳажидаги асосларнинг асосидир. Кимки бош кўтариб чиқишни динда бирор асоси йўқ эканини била туриб, бош кўтарса, у (салафлардан келган) асарларга хилоф иш тутувчидир. Ҳаворижларга ўзини нисбат берувчидир. Аҳли сунна вал жамоадан (батамом) чиқиб кетгандир. Ўзи буни хоҳлайдими, йўқми (шундай бўлиб қолади). Бу ўрин (Муҳаммад Ҳассонга) рад бериш ўрни эмас. У (Муҳаммад Ҳассон) билан бош кўтариб чиқувчи Қутбийларни асосларига боғланиб олгани, салафлар суннатидаги асосларга хилоф иш тутганига танбеҳ бериш учун бошқа бир баҳс ўринларида тўхталиб ўтаман. Тоинки шу масалада ҳақ юзага чиқсин. (Бу ишимни) Аллоҳ таолодан, сўнгра Аллоҳнинг Китоби, Росулининг (соллаллоҳу алайҳи ва саллам) суннати, аҳли илмнинг китоблари ва сўзларидан ёрдам олган ҳолда (амалга ошираман).\n(Нимаики) айтган бўлсам, Аллоҳнинг тавфиқи билан (бўлди).\nТаржимондан: Ушбу баҳс Искандариялик салафий аҳли илмлардан бўлган Толаъат Заҳроннинг сайтларига қарашли форумдан олинди: http://www.rahek.com/vb2/showthread.php?959\nУшбу баҳсни Лайсий деган бир араб биродар шайх Форкуснинг кўрсатмалари асосида тайёрлаган. Шайх Форкус ҳақида мана бу манбадан маълумот олишингиз мумкин: http://www.ferkous.com/rep/A1.php\nБиз Толаъат Заҳрондан ушбу мақолани таржима қилишга изн сўраганимизда ижозат бердилар ва буни яхши иш деб тарғиб қилдилар. Шайх Толаъат Заҳрон ҳақида мана бу манбадан маълумот олишингиз мумкин: http://www.rahek.com/islamic/page.php?id=3\nШайх Толаъат Заҳронни шайх Рослан билан алоқалари жуда яқин. Шайх Рослан ҳақида мана бу манбадан маълумот олишингиз мумкин: http://www.rslan.com/targma.php\nРус тилидагисини эса мана бу манбада кўришингиз мумкин: http://salaf-forum.ru/viewtopic.php?f=26&t=5957\n/ Кутубхона / Манҳаж / Намойиш ўтказиш ҳақида айтилган маърифатли сўзлар (1)


НАВҚИРОНЛИК НАШИДАСИ – Тошкент Ҳақиқати\n| Вилоят ҳаёти , Имконият , Сара мақола\nЮртимизнинг барча ҳудудларида бўлгани каби вилоятимизда ҳам ёшлар ойлиги муносабати билан режалаштирилган тадбирлар карантин талабларига тўлиқ риоя қилган ҳолда юқори савияда ўтказилди. Мазкур ойлик доирасида вилоят, туман ва шаҳар ҳокимликлари, Ёшлар иттифоқи кенгашлари ҳамда бошқа ҳамкор ташкилотлар билан биргаликда 6 йўналиш бўйича 30 дан ортиқ лойиҳалар амалга оширилди. Мазкур лойиҳалар ёш авлоднинг интеллектуал салоҳиятини оширишга, истеъдодларини намоён этишга, уларда ватанпарварлик ҳиссини янада кучайтиришга қаратилган кўрик-танловлар, спорт мусобақалари, турли соҳа вакиллари учрашувлари билан бойитилгани янада аҳамиятлидир.\nМУАММОЛАР ҲАЛ ЭТИЛАЯПТИ\nДарҳақиқат, кейинги йилларда мамлакатимизда ёшларга ҳар томонлама эътибор кучайди. Яъни, раҳбарлар ёшларга яқинлашди: улар билан суҳбатлашадиган, таклифларини эшитадиган, муаммоларини ҳал этишга кўмаклашадиган бўлди. Хусусан, ойлик доирасида жойларда ташкил этилган сектор раҳбарлари ва ёшлар учрашувларида ёш авлодни қийнаётган масалаларга ечим изланди ҳамда уларнинг бандлигини таъминлашга алоҳида аҳамият қаратилди.\nБажарилган ишлар натижасини берди. Масалан, Чиноз туманида прокурор ва ёшлар ўртасида бўлиб ўтган онлайн мулоқотда “Ҳар бир ёшга – бир гектар” лойиҳаси доирасида 136 гектар буғдойдан бўшаган ерлар ёшларга ажратиб берилди. Эндиликда кўплаб ёшлар даромад топиб, оила кам-кўстини бутлашига имкон яратилди. Шунингдек, Оҳангарон тумани ҳокимлиги томонидан ғалладан бўшаган 200 гектар ер майдони ишсиз ёшларга беғараз фойдаланиш учун берилди.\nМаълумотларга кўра, бу йил вилоят бўйича 35 минг 732 нафар йигит-қиз мактабни, 16 мингдан зиёд ёшлар коллежни тамомлаб, мустақил ҳаётга қадам қўйишди. Уларнинг аксарияти олийгоҳларга кириш истагини билдирган бўлса, айримлари тадбиркорлик фаолиятини йўлга қўйишни ният қилган. Уларга муносиб шароитлар яратиб бериш, орзу-истакларини қўллаб-қувватлаш, келажакда ўз йўлларини топиб олишларида кўмаклашиш олдимизда турган энг муҳим вазифадир. Шу боис, жойларда бу масалага алоҳида аҳамият қаратилаяпти.\nПаркент тумани аҳолисининг 30 фоизини ёшлар ташкил қилади. Уларни ҳар томонлама қўллаб-қувватлаш, салоҳиятли кадрлар қилиб етиштириш, ташаббус ва инновацион ғояларининг амалга ошиши учун шароитлар яратиш, шунингдек, тадбиркорлик билан шуғулланиши ва бандлигини таъминлашга барча идораларнинг куч-ғайрати сафарбар этилган. Ойлик доирасида сектор раҳбарлари билан ташкил этилган очиқ мулоқотда уларни қийнаб келаётган бир қатор муаммо ва масалалар муҳокама қилиниб, аксарияти жойида ҳал этилди.\nЖорий йилда туманда 11-синфни 2 минг 200 нафар ўқувчи тамомлади, уларнинг 1 минг 990 нафари олий таълим муассасаларига кириш ҳаракатида. Учрашувда ёшларни тўғри касб ва мутахассисликка йўналтириш бўйича зарур тавсиялар берилиб, иш излаб келганларга бўш иш ўринлари таклиф қилинди. Шунингдек, айрим коллеж битирувчилари тадбиркорлик билан шуғулланиш мақсадида имтиёзли кредит олиш масаласида мурожаат қилишди. Мурожаатлар қаноатлантирилиб, ёшлар банк муассасаларига бириктирилди.\n– Яқинда коллежни тамомладим, эндиликда ўзимнинг тадбиркорлик фаолиятимни бошлашни режалаштираётгандим, – дейди паркентлик Зуҳра Азимова. – Бугунги учрашувда имтиёзли кредит олишда ёрдам сўрадим. Мурожаатим инобатга олиниб, амалий ёрдам бериладиган бўлди.\n“МЕН ҲАРБИЙ БЎЛАМАН!”\nБолалигидан бир марта бўлса ҳам ҳарбий либос кийишни ният қилмаган йигит бўлмаса керак. Чунки, бу кийимдаги ўғлонларни кўрганда кўз ўнгимизда мардлик ва қаҳрамонлик тимсоли гавдаланади. Шу сабабдан, Ватанни қўриқлаш, юртга садоқат билан хизмат қилиш истаги йигитлар қалбида ёшликдан муҳрланиб қолади. “Мен ҳарбий бўламан!” мавзуидаги онлайн мулоқотлар ва фахрий ҳарбийлар билан учрашувлар эса кўплаб йигитларнинг қалбидаги ўша туйғуни жунбишга келтираётган бўлса ажаб эмас.\nНурафшон шаҳридаги Ёшлар марказида истеъфодаги генерал-майор Раҳматулла Атаханов билан ташкил этилган учрашувни барча шаҳар-туманлар ёшлари онлайн кузатишди. Тадбирда Чирчиқ олий танк қўмондонлик-муҳандислик билим юрти курсантлари ҳам иштирок этишди. Самимий суҳбатда Р. Атаханов ёшларга курсантлик даври, армиядаги хизмати билан боғлиқ қизиқарли воқеалардан сўзлади, ҳарбий бўлишни истовчи ёшларга маслаҳат берди.\nШунингдек, Оққўрғон тумани “Мудофаа” бўлими бошлиғи подполковник Хайрулла Урунов, Ёшлар иттифоқи вилоят кенгаши бўлим бошлиғи, майор Акобир Нуриллаев, Ўзбекистон Миллий Гвардияси Тошкент вилояти Қўриқлаш бошқармаси ходими Сарвар Бўрибоев, муддатли харбий хизматдан қайтган аскарлар, “Темурбеклар” ҳарбий спорт мусобақасининг ғолиб ва совриндорлари, жами 35 нафар бўлажак аскарлар иштирокида “Мен ҳарбий бўламан!” мавзуида онлайн ва очиқ мулоқот ташкил этилди. Унда бугунги кунда Миллий армиямизда олиб борилаётган ислоҳотлар, ҳарбий хизматнинг масъулияти, мамлакатимиздаги ҳарбий олийгоҳлар ҳақида сўз борди. Якунда фаол иштирокчилар ва муддатли ҳарбий хизматни имтиёз билан адо этиб келган аскарлар эсдалик совғалари билан тақдирланишди. Мулоқотда ёшлар ўзларини қизиқтирган саволларга атрофлича жавоб олишди.\nМЕҲР ҚОЛУР, ОҚИБАТ ҚОЛУР\nОйлик доирасида Ўзбекистон Ёшлар иттифоқи томонидан ташкил этилган “Мен донорман” лойиҳасининг туб замирида бемор инсонларга ёрдам беришдек эзгу мақсад бор. Зангиота туманидаги ҳарбий қисмда 30 нафарга яқин кўнгиллилар “Эзгулик албатта қайтади!” шиори остида касалхонада даволанаётган болажонларнинг шифо топиши учун қон топширишди.\nШунингдек, ёшлар ойлигида кексаларга янада ҳурмат кўрсатилиб, улар тез-тез йўқлаб турилди. Жумладан, Қибрай туманидаги 17-мактабнинг Ёшлар иттифоқи аъзолари “Меҳнат фахрийси” кўкрак нишони соҳиби Рўзи Очил хонадонида бўлишди. Фахрий олим ёшлар билан суҳбатда ҳар бир ютуққа яхши ўқиш ва тинимсиз изланиш орқалигина эришиш мумкинлигини таъкидлади. Ўз ҳаётий тажрибалари билан ўртоқлашди.\nЮртимиз келажаги давомчилари, эртанги кун эгалари билимли, шижоатли ва ватанпарвар бўлишлари керак. Ойлик доирасида амалга оширилган лойиҳалар ҳам том маънода шу мақсадларга эришиш йўлидаги муҳим қадамдир. Ўтказилган турли йўналишдаги тадбирларда кўплаб ёшлар ҳаётида янги саҳифа очилди. Шунингдек, эришилган ютуқларга маҳлиё бўлиб қолмасдан янги лойиҳалар ҳақида ўйлашнинг айни вақти. Зеро, ҳали бу борада қилинадиган ишлар кўп.


Самарқанд давлат университети қачон ташкил топган?\nБугун бу саволга ўрин қолмади.\nБугун бу саволга ўрин қолмади. Негаки, профессор Рустам Холмуродовнинг ЎзА сайтида эълон қилинган шу номли мақоласи нафақат илмий доиралар, балки турли касб эгалари, умуман, кенг жамоатчилик томонидан эътироф этилди.\nШу билан бирга унда берилган таклиф илмий жамоатчилик, шу жумладан, халқ депутатлари вилоят Кенгаши томонидан қўллаб-қувватланди. Натижада Самарқанд вилоятининг вакиллик органи қарорига кўра, кўҳна диёримиздаги илк олий даргоҳ, деб тан олинган Самарқанд давлат университетининг 600 йиллигини кенг нишонлаш белгиланди.\nҚарор нечоғлик адолатли?\nЕвропалик машҳур ёзувчи, файласуф ва тарихчи олим Вольтер (1694-1778 йй.) «Трансоксиянада унинг (Амир Темур) ўрнига тахтга чиққан машҳур Улуғбек Самарқандда биринчи академияга асос солди” деган гапни ёзиб қолдирган.\nТарихдан маълумки, мазкур академия бир неча юздан зиёд олимларни тарбияланган. Хусусан, усмонийларнинг 6-султони Меҳмет Фотиҳ Истанбулни матҳ этгач асос солинган Истанбул университети (Улуғбек мадрасасидан 33 йил кейин - 1453 йилда)нинг биринчи ректори Улуғбекнинг шогирди Мавлоно Али Қушчи бўлган. Биргина шу мисолнинг ўзи Самарқанд давлат университети нечоғлик катта салоҳиятга эга тарих билан чамбарчас боғлиқлигини кўрсатиб турибди.\nРост, Ўзбекистондагина эмас, бутун мусулмон Шарқида олий таълимнинг вужудга келиши ва тараққиётида муҳим роль ўйнаган Улуғбек мадрасасининг ҳуқуқий вориси Самарқанд давлат университетида тарихий анъаналар давом эттирилмоқда.\nЖумладан, Самарқанд давлат университети ташаббуси билан 2017 йилда астрономия ва астрофизика бўйича талабалар олимпиадасига асос солинди. Кейинги йилларда Улуғбек қолдирган меросга бўлган эътибор давлат даражасига кўтарилиб, нафақат Самарқандда, балки, Ўзбекистон Миллий университети, Андижон давлат университети каби таълим муассасаларида ўқув-илмий расадхоналар ташкил қилинди ва улар замонавий телескоплар билан жиҳозланди.\nВорисликка муносиб даргоҳ\nАлбатта, тарихий ҳақиқатни тиклашда бир гуруҳ олимлар билан бирга Рустам Холмуродовнинг катта хизматлари, сиёсий фаоллигини алоҳида тилга олиб ўтиш ўринли. Негаки, айнан домланинг раҳбарлигида бу ишга киришилди. Эътиборлиси, университет ректорининг ташаббуси билан университетнинг нуфузи ҳам номига муносиб бўлиши учун зарур чора-тадбирлар кўрилмоқда.\nУ кишининг ташаббуси билан жорий йилнинг 16-17 июль кунлари Самарқанд шаҳрида “Самарқанд давлат университети – Улуғбек мадрасаи олиясининг вориси” мавзусидаги халқаро онлайн илмий конференция бўлиб ўтди.\nУнда вилоят ҳокими Эркинжон Турдимов, ЮНЕСКОнинг Марказий Осиё ваколатхонаси раҳбари Криста Пикат, Олий ва ўрта-махсус таълим вазири Иномжон Мажидов, шунингдек, хорижий олий таълим муассасалари раҳбарлари маъруза қилди. Тадбирда маҳаллий ва хорижлик олимларнинг 30 га яқин маърузалари тингланди. Шунинг ўзиёқ университет нуфузини тиклаш, унинг халқаро обрў-эътиборини юксалтириш борасидаги муҳим қадам эмасми?\nЯшаш жойларининг координатларини аниқлаш, 1018 юлдузни ўз ичига олган мукаммал юлдузлар жадвалини тузиш, қуёш йилининг 365 кун 10 дақиқа 8 сониядан иборатлигини бехато ҳисоблаб чиқиш (хатоси 0,58 сония холос) Самарқанд академиясини дунёга танитиб, бутун илм-фан намояндалари диққатини ўзига жалб этган Улуғбек мадрасаси XV асрда қурилган Ислом Шарқининг энг яхши дорилфунунларидан бири бўлган.\nБугунги кунда университетимизда ушбу шонли тарихга муносиб ворис бўлишга, уни халқаро рейтингда пешқадамлар қаторига олиб чиқишга ҳаракат қилинмоқда. Бу борада олиб борилаётган ишларга биргина 2020-2021 ўқув йилидан бошлаб ўқув жараёни кредит-модуль тизимида ташкил этилаётганини ҳам мисол тариқасида айтиб ўтиш мумкин.\nУлуғ алломалар изидан\nУниверситет ҳаётида рўй бераётган янгиликлар, унинг тарихий салоҳиятини тиклаш борасидаги ишлар ушбу даргоҳда фаолият олиб бораётган профессор-ўқитувчиларга ҳам улкан масъулият юклайди. Уларга таълим-тарбиянинг замонавий методларини ўрганиш, уларни касбий фаолиятида қўллаш мажбуриятини қўяди. Қолаверса, илмий изланишлар самарадорлигини ошириб, илм-фан ривожига муносиб ҳисса қўшишни тақозо қилади.\nШу ўринда айтиш мумкинки, бу борада филология факультети ўқитувчи-педагогларидан алоҳида фаоллик талаб қилинади. Негаки, 1920 йилда икки йиллик педагогик йўналишдаги олий ўқув юрти сифатида фаолиятини бошлаб, 1927 йилда Самарқанд педагогика академиясига айлантирилган, 1930 йилда Ўзбекистон педагогика институти, 1933 йили Ўзбек давлат университети ва кейинроқ Самарқанд давлат университети мақомини олган илм масканимизнинг дастлабки профессор-ўқитувчилари таркибида Ҳожи Муин Шукуруллаев, Абдурауф Фитрат, Ғози Олим Юнусовлар бўлган. Улар нафақат педагогик фаолияти, балки илмий изланишлари билан ҳам ўзбек тили ва адабиёти фани ривожига салмоқли ҳисса қўшган.\nҚолаверса, Абдураҳмон Жомий дастлабки таълимни айнан Улуғбек мадрасасида олган. Ўзбек адабий тилининг асосчиси Алишер Навоийнинг Самарқандда олган икки йиллик таълимидан сўнг унинг қарашларида, ижодида туб бурилиш бўлганлиги тарихий манбалардан маълум.\nфилология факультети ассистент-ўқитувчиси


WSJ: Европа АҚШдан Афғонистондан қўшинларни чиқаришга шошмасликни сўрамоқда - 08.05.2021, Sputnik Ўзбекистон\nWSJ хабарига кўра, айрим давлатлар, жумладан Германия, Штатлардан яқин шарқ мамлакатидан чиқишни 18 июлга қадар кечиктиришни сўраган. 08.05.2021, Sputnik Ўзбекистон\nТОШКЕНТ, 8 май — Sputnik. Европалик иттифоқчилар АҚШ Афғонистондан қўшинларини олиб чиқишни кейинга қолдиришини ва НАТОнинг бошқа аъзоларига мамлакатни тарк этиш учун кўпроқ вақт ва кўмак беришини талаб қилишмоқда. Бу ҳақда Wall Street Journal расмий шахсларга таянган ҳолда хабар берди.Таъкидланишича, Вашингтон коалиция бўйича шерикларига уларнинг қўшинлари чиқарилиши вақтида моддий-техник кўмак кўрсатиш ваъдасини берган. Аммо айрим мамлакатлар Афғонистонни белгиланган вақтда тарк этишга улгурмаслигини маълум қилиб, америкалик ҳарбийларни тўртинчи июлдан кейин ҳам қолдиришни сўрашган.Илгарироқ Tolo News канали ўз манбаларига таянган ҳолда АҚШ ва "Толибон" радикал ҳаракати Афғонистондан америка қўшинларини чиқаришни июль ойи бошига якунлаш имконини кўриб чиқаётганини хабар қилган эди.WSJ хабарига кўра, айрим давлатлар, жумладан Германия, Штатлардан Яқин Шарқ мамлакатидан чиқишни 18 июлга қадар кечиктиришни сўраган.АҚШ ҳукумати эса бунга жавобан қўшинларни олиб чиқиш, иттифоқдошлар илтимосини қаноатлантириш мақсадида, икки ёки ундан ортиқ ҳафтага кечиктирилиши мумкинлигини маълум қилган.Ўзини таништиришни истамаган расмий шахслар сўзларига кўра, яна бир мураккаб жиҳати шундаки, кўп йиллардан буён Қобулдаги аэропорт хавфсизлигини таъминлаб келаётган Туркия ҳам айни вақтда АҚШ ва НАТОга ўз қўшинларини олиб чиқиши мумкинлигини маълум қилган.Манбаларни фикрига кўра, Туркия кучларининг потенциал чиқарилиши айрим Ғарб давлатларини мамлакатда ҳатто қисқартирилган дипломатик контингентларни сақлаб қолиш режасини қайта кўриб чиқишга ундаши мумкин.Аэропортда хавфсизликни таъминлашнинг эҳтимолий муқобили – халқаро ёлланма кучлар бўлиб, нашр таъкидига кўра, улар ҳам ўз ҳимоясини кафолатловчи қўшинларсиз бу мамлакатда қолмаса керак.АҚШ ва унинг НАТО бўйича иттифоқчилари 2001 йилда Афғонистонда ҳарбий операцияни бошлашган. Операция 2001 йил 11 сентябрдаги терактга жавобан эълон қилинган "Енгилмас Озодлик" кампаниясининг бир қисми эди.2014 йилда Афғонистон, АҚШ ва НАТО иттифоқчиларга мамлакатда чекланган ҳарбий контингентни сақлашга имкон берувчи хавфсизлик тўғрисидаги битимни имзоладилар. 2015 йил 1 январдан бошлаб, жанговар операция ўрнини "Қатъий кўмак" ноҳарбий миссияси эгаллади.2020 йилда АҚШ ва "Толибон" радикал ҳаракати 18 йилдан ортиқ давом этган урушдан сўнг биринчи келишувга имзо чекдилар, унда чет эл қўшинини мамлакатда зўравонлик тугагандан сўнг шу йил май ойида олиб чиқиб кетиш кўзда тутилган. Ҳозир Афғонистонда НАТОнинг ўн мингдан кам қўшини ва альянс бўйича шерик-давлатлар қолмоқда, шу жумладан 2,5 минг америка ҳарбийлари ҳам. Уларнинг асосий вазифаси афғон хавфсизлик кучларини ўқитиш ва тайёргарликдан ўтказишдан иборат.\n12:33 08.05.2021 (янгиланди: 12:41 08.05.2021)\nWSJ хабарига кўра, айрим давлатлар, жумладан Германия, Штатлардан яқин шарқ мамлакатидан чиқишни 18 июлга қадар кечиктиришни сўраган.\nТОШКЕНТ, 8 май — Sputnik. Европалик иттифоқчилар АҚШ Афғонистондан қўшинларини олиб чиқишни кейинга қолдиришини ва НАТОнинг бошқа аъзоларига мамлакатни тарк этиш учун кўпроқ вақт ва кўмак беришини талаб қилишмоқда. Бу ҳақда Wall Street Journal расмий шахсларга таянган ҳолда хабар берди.\nТаъкидланишича, Вашингтон коалиция бўйича шерикларига уларнинг қўшинлари чиқарилиши вақтида моддий-техник кўмак кўрсатиш ваъдасини берган. Аммо айрим мамлакатлар Афғонистонни белгиланган вақтда тарк этишга улгурмаслигини маълум қилиб, америкалик ҳарбийларни тўртинчи июлдан кейин ҳам қолдиришни сўрашган.\nИлгарироқ Tolo News канали ўз манбаларига таянган ҳолда АҚШ ва "Толибон" радикал ҳаракати Афғонистондан америка қўшинларини чиқаришни июль ойи бошига якунлаш имконини кўриб чиқаётганини хабар қилган эди.\nАҚШ ҳукумати эса бунга жавобан қўшинларни олиб чиқиш, иттифоқдошлар илтимосини қаноатлантириш мақсадида, икки ёки ундан ортиқ ҳафтага кечиктирилиши мумкинлигини маълум қилган.\nЎзини таништиришни истамаган расмий шахслар сўзларига кўра, яна бир мураккаб жиҳати шундаки, кўп йиллардан буён Қобулдаги аэропорт хавфсизлигини таъминлаб келаётган Туркия ҳам айни вақтда АҚШ ва НАТОга ўз қўшинларини олиб чиқиши мумкинлигини маълум қилган.\nМанбаларни фикрига кўра, Туркия кучларининг потенциал чиқарилиши айрим Ғарб давлатларини мамлакатда ҳатто қисқартирилган дипломатик контингентларни сақлаб қолиш режасини қайта кўриб чиқишга ундаши мумкин.\nАэропортда хавфсизликни таъминлашнинг эҳтимолий муқобили – халқаро ёлланма кучлар бўлиб, нашр таъкидига кўра, улар ҳам ўз ҳимоясини кафолатловчи қўшинларсиз бу мамлакатда қолмаса керак.\nАҚШ ва унинг НАТО бўйича иттифоқчилари 2001 йилда Афғонистонда ҳарбий операцияни бошлашган. Операция 2001 йил 11 сентябрдаги терактга жавобан эълон қилинган "Енгилмас Озодлик" кампаниясининг бир қисми эди.\n2014 йилда Афғонистон, АҚШ ва НАТО иттифоқчиларга мамлакатда чекланган ҳарбий контингентни сақлашга имкон берувчи хавфсизлик тўғрисидаги битимни имзоладилар. 2015 йил 1 январдан бошлаб, жанговар операция ўрнини "Қатъий кўмак" ноҳарбий миссияси эгаллади.\n2020 йилда АҚШ ва "Толибон" радикал ҳаракати 18 йилдан ортиқ давом этган урушдан сўнг биринчи келишувга имзо чекдилар, унда чет эл қўшинини мамлакатда зўравонлик тугагандан сўнг шу йил май ойида олиб чиқиб кетиш кўзда тутилган. Ҳозир Афғонистонда НАТОнинг ўн мингдан кам қўшини ва альянс бўйича шерик-давлатлар қолмоқда, шу жумладан 2,5 минг америка ҳарбийлари ҳам. Уларнинг асосий вазифаси афғон хавфсизлик кучларини ўқитиш ва тайёргарликдан ўтказишдан иборат.


Хивалик фермернинг ери бошқа тадбиркорга ноқонуний бериб юборилди – можаро тафсилотлари\nKun.uz таҳририятига Хива шаҳрида истиқомат қилувчи Гулора Жуманиязова мурожаат қилиб, ўзига тегишли бўлган фермер хўжалиги ери бошқа тадбиркорга бериб юборилгани, ҳокимлик томонидан ноҳақликка йўл қўйилгани ҳақида шикоят қилди.\nВазиятни ўрганиш учун Хива шаҳрига бориб, Гулшан-2 маҳалласи, Кўҳна Хива кўчаси 38-уйда истиқомат қилувчи мурожаатчи билан учрашдик, шунингдек, ҳокимликнинг мансабдор шахсидан изоҳ олдик.\nГулора Жуманиязова 1952 йилда туғилган, маълумоти олий, Тошкент қишлоқ хўжалиги институтини тамомлаган, мутахассислиги – олим-агроном. Унинг оиласи 28 йилдан бери кўчатчилик билан шуғулланмоқда.\n«1991 йили, жамоа хўжалиги томонидан ажратилган ерда давлатга мевали ва манзарали дарахтларнинг кўчатларини етиштириб бериш билан шуғуллана бошладик. 2004 йили «Абдушариф боғбон» фермер хўжалигини ташкил қилдик. Ҳозир унга ўғлим Умар Атаев раҳбарлик қиляпти. Хива тумани ҳокимлиги қарори билан бизга Дашёқ қишлоғи, Гулшан маҳалласи ҳудудидан 3,8 га ер ажратиб берилди. Шу вақтдан бошлаб, вилоят аҳолиси ва фермерлари учун мевали ва манзарали дарахтларнинг кўчатларини етиштириб, аҳоли эҳтиёжини таъминлаб, туман ҳокимлиги томонидан қўйилган талабларни бажариб келяпмиз. Бундан ташқари, мурувват уйлари, ногиронлар уйи, сиҳатгоҳлар ва кам таъминланган оилаларга кўчатларни беминнат, хайрия асосида етказиб берганмиз», - дейди Гулора Жуманиязова.\n2019 йил март ойида «Абдушариф боғбон» фермер хўжалигига тегишли бўлган ернинг бир қисмида «Хоразм Ғунча» МЧЖ томонидан қурилиш ишлари бошлаб юборилган. Кейинчалик маълум бўлишича, Хива шаҳар ҳокимлиги 2018 йил 21 июлда фермер хўжалигига тегишли бўлган ернинг бир қисмини «Хоразм Ғунча» МЧЖга ажратиш ҳақида 1246-сонли қарорини чиқарган.\n«2019 йил март ойида фермер хўжалигимизга тегишли бўлган ернинг 1,7 га майдонида тадбиркор Жамшид Рўзметов томонидан қурилиш ишлари бошлаб юборилди. Боғ атрофидаги деворлар бузилди, кўчатлар узиб ташланди. Хива шаҳар ҳокимлиги мулозимлари бу ерда гидропоника технологиясига асосланган иссиқхона қурилишини, боғдаги мулкни баҳолатиб, ҳужжатини тақдим қилишим кераклигини, бизга эса компенсация тўлаб берилишини айтишди. Ажабланарлиси шундаки, бу ернинг фермер хўжалигимизга тегишли экани ҳақидаги қарор ўз кучини йўқотмаган, уни ҳеч ким бекор қилмаган эди», - деди Гулора Жуманиязова.\nШундан сўнг, «Абдушариф боғбон» фермер хўжалиги раҳбари Умар Атаев томонидан 1,7 га майдондаги экинлар, дов-дарахтлар баҳолаш фирмасида баҳолатиб олинган. Уларнинг қиймати 88,6 миллион сўм экани аниқланган.\n«Ер давлатники, уни қайтариб олиш ҳуқуқига эга бўлса, бўйсунишга мажбурмиз деган хулосага келиб, мулкимизни баҳолатиб олдик. 88,6 миллион сўм экани аниқланди. Бироқ, Хива шаҳар ҳокимлиги бундай миқдордаги компенсацияни тўлашга маблағ йўқлигини, ердан фойдаланишда давом этишимиз мумкинлигини маълум қилди. Аммо еримиз ҳудудида қурилиш ишлари тўхтатилмади. Натижада, ердан ҳам, мулкимиздан ҳам қуруқ қолсак керак, деб ўйладик. Шундан сўнг, прокуратурага мурожаат қилдик», - деди Умар Атаев.\nХива шаҳар прокуратураси Хива шаҳар ҳокимининг 2018 йил 21 июлдаги 1246-сонли қарорини Ер кодексининг 23, 24-моддалари, шунингдек, «Фермер хўжалиги тўғрисида»ги қонуннинг 13-моддаси талабларига зид равишда қабул қилинганини аниқлаб, бу қарорни бекор қилиш ва қонунга мувофиқлаштириш ҳақида 2019 йил 18 май куни протест киритган.\nМурожаатни ўрганиш ва мақолани тайёрлаш жараёнида Хива шаҳар ҳокимлиги томонидан бу протест қаноатлантирилиб, 2018 йил 21 июлдаги 1246-сонли қарори бекор қилингани маълум бўлди.\nВазият бўйича Хива шаҳар ҳокимининг иқтисодий ва тадбиркорлик масалалари бўйича 1-муовини Қувондиқ Ҳасановдан изоҳ олдик.\n«Бу воқеадаги чалкашликлар 2017 йилда Хива шаҳар ва тумани чегараларининг ўзгариши билан боғлиқ. Ўша пайтдаги қарорга кўра, Хива туманининг Гулшан маҳалласи ҳудуди шаҳарга киритилди. 2018 йил 21 июлда Хива шаҳрининг собиқ ҳокими Эркин Яқубов томонидан «Абдушариф боғбон» фермер хўжалигига тегишли бўлган ернинг бир қисмини «Хоразм Ғунча» МЧЖга бериш ҳақида қарор чиқарилган. Тан олиш керак, бунда фермер хўжалигининг ери давлат захирасига қайтарилмасдан туриб, бошқа тадбиркорга берилгани хато эди. Прокуратура бу қарорга протест киритганидан сўнг, ҳокимликнинг бу қарори бекор қилинди. «Абдушариф боғбон» фермер хўжалигининг ерга эгалик қилиш ҳуқуқи тикланди», - деди Қувондиқ Ҳасанов.\n«Абдушариф боғбон» фермер хўжалиги раҳбари Хива шаҳар ҳокимлиги топшириғига кўра, 1,7 га ер майдонидаги мулкини, дов-дарахтлар, экинлар қийматини баҳолатиб олган. Бунга 1,2 миллион сўм сарфлаган. Мулк қиймати 88,6 миллион сўм экани аниқланган. Нима учун фермер хўжалиги ери қонуний асосда давлат захирасига қайтарилмади, унинг мулки учун компенсация тўланмади?\n«Ҳа, дарҳақиқат шундай қилмоқчи эдик. Аммо Хива шаҳар ҳокимлигида бунча миқдордаги компенсацияни тўлаш имконияти йўқ. Энди бу вазиятда фермер билан тадбиркорни муросага келтириш, юзага келган вазиятнинг томонлар учун мақбул ечимини топишда кўмаклашишга ҳаракат қиламиз», - деб жавоб берди Қувондиқ Ҳасанов.\nҲозирги вақтда ер қонуний эгасига қайтарилди, унинг ҳуқуқи тикланди. Аммо 1,7 га майдонда олиб борилаётган қурилиш ишлари тўхтатиладими? Буни билмаймиз.\nТанганинг иккинчи томони ҳам бор. Ҳокимлик томонидан шошма-шошарлик ва лоқайдлик билан, ноқонуний чиқарилган қарор натижасида, бу ҳудудда катта маблағ сарфлаб, қурилиш ишларини бошлаб қўйган тадбиркорнинг аҳволи қандай бўлади? Ҳозирча бу саволнинг жавоби ҳам мавҳумлигича қолмоқда.\nАфсуски, мансабдор шахсларнинг иш фаолиятидаги қўпол хатолари мана шундай оқибатларни келтириб чиқарган.\n«Ичан қалъа» карантинда – Хивадан фоторепортаж\n23:00 / 12.03.2020\nШавкат Мирзиёев: Қадимий обидаларнинг ҳар бир ғишти тарихий\n10:59 / 04.03.2020\nНукус, Урганч ва Хива атрофида ҳимоя дарахтзорлари барпо этилади


АКТ вазири Кореядаги Инҳа университети вице-президенти билан учрашди\nАКТ вазири Кореядаги Инҳа университети вице-президенти...\n14.08.2018 19:23 0 1291\nБугун, 14 август куни Ахборот технологиялари ва коммуникацияларини ривожлантириш вазири Шуҳрат Содиқов Корея Республикасидаги Инҳа университетининг вице-президенти Чеонг ИнКё билан учрашди. Бу ҳақда вазирлик ахборот хизмати хабар берди.\nЧеонг ИнКё Тошкент шаҳридаги Инҳа университетининг дастлабки битирувчиларининг тантанали тақдирлаш маросимида иштирок этиш мақсадида Ўзбекистонга ташриф буюрган.\nУчрашувда Тошкент шаҳридаги Инҳа университети дастлабки битирувчиларининг ўқишни муваффақиятли якунлашгани таъкидланди. Шунингдек, Тошкент шаҳридаги Инҳа университети (IUT)нинг 4-босқич талабалари «3+1» дастури бўйича Корея Республикасида сўнгги босқични муваффақият билан якунлашганлиги қайд этиб ўтилди.\nУчрашув давомида Тошкент шаҳридаги Инҳа университетининг ривожланиш масалалари, хусусан, магистратура ҳамда бакалавриат таълимининг янги йўналишларини жорий этиш, амалда бўлган ҳамда очилиши режалаштирилаётган янги йўналишларнинг режалари кўриб чиқилди.\nУчрашувда Тошкент шаҳридаги Инҳа университетига ректор в.б. этиб тайинланган Музаффар Жалолов ҳам иштирок этди.\n2017 йилнинг июнь ойида Инчхон (Корея Республикаси) шаҳридаги Инҳа университетида 99 нафар талаба «Компютер ва дастурий инжиниринг» факультетида ўқишни бошлашди. Бу ўқиш «3+1» дастури бўйича 3 йил Тошкент шаҳридаги Инҳа университетида ва 1 йил Корея Республикасидаги Инҳа университетида таълим олишни назарда тутади.\nЎзбекистонлик талабалар икки семестр давомида Корея Республикасидаги Инҳа университетининг юқори малакали профессорларидан сабоқ олишди. 2017 йилнинг 21 декабрь куни Инчхон шаҳрида IUTнинг 4-босқич талабаларини ўқишни тамомлаганликлари муносабати билан тантанали тадбир бўлиб ўтди.\nАКТ вазири Инҳа университети Шуҳрат Содиқов\nТаълим 18/03, 18:40\nИнҳа университетига қабулнинг янги шартлари эълон қилинди\nТехнология 12/03, 12:20\nТехнология 11/03, 20:21\nИнҳа университетида инновацион лаборатория очилди


Оқ ва қора Америка: Вашингтон кундаликлари – Davronbek's blog\nPosted on July 19, 2015 January 24, 2016 AuthorDavronbekLeave a comment\nАҚШ пойтахти Вашингтон (Колумбия округи, DC) илк президент шарафига шундай номланган. Шаҳар майдони 177 кв. км. Аҳолиси 601 мингдан зиёд (2010). Вашингтон агломерациясида (атрофидаги яқин шаҳарларда) 5,4 миллион киши истиқомат қилади. Шаҳарни Потомак дарёси Виржиния ва Мэриленд штатларидан ажратиб туради.\nВашингтон — маъмурий шаҳар. Бу ерда АҚШ ҳокимиятининг уч асоси: қонун чиқарувчи (Конгресс), ижро этувчи (Оқ Уй, президент) ва олий суд бинолари, вазирликлар, агентликлар, элчихоналар, Жаҳон банки, Халқаро валюта фонди ва бошқа ташкилотлар штаб-квартиралари, турли ёдгорликлар ва музейлар жойлашган.\nМен иштирок этаётган “Журналистика: босма медиа ва блогинг” дастури юзасидан Вашингтонда Журналистлар учун халқаро марказ (ICFJ), Халқаро медиа ёрдам маркази (CIMA), АҚШ давлат департаменти, Пью тадқиқот маркази, АҚШ Конгресси Вакиллар палатасида учрашувлар бўлиб ўтди.\nВашингтон — музейлар шаҳри\nБу ерда Смитсон институтига тегишли 19 та музей ва галереялар мавжуд. Ушбу музейлар англиялик кимёгар олим Жеймс Смитсон (1765-1829) мероси асосида ташкил этилган бўлиб, уларга кириш текин. Авиация ва космонавтика музейи, Миллий расмлар галереяси, Миллий санъат галереясини (бу ерда Леонардо да Винчининг машҳур “Жиневра де Бенчи” портрети сақланар экан) айланишга муваффақ бўлдим.\nВашингтон марказида жойлашган ботаника боғи менга жуда маъқул келди. Кичик ҳудудда жуда кўпгина ўсимликларни етиштиришга муваффақ бўлишган. Боғда дунёнинг турли ҳудудларида ўсувчи дарахтлар ва буталар, гулларни учратиш мумкин. Ҳар бир бўлимда ўша иқлимга хос шароит барпо этилган. Бу ерга ҳам кириш текин.\nМиллий зоопарк ҳам Смитсон институтига тегишли бўлиб, унинг ҳудуди 66 гектарни ташкил этади. Ҳар бир ҳайвон учун табиий ландшафт яратилган. Ҳайвонлар ошёни катталигидан уларни томоша қилиш учун обдон қидиришингизга тўғри келади. Зоопарк ҳудуди баҳаво, салқин. Болалар билан астойдил айланадиган маскан экан.\nВашингтондаги дўстларимдан бири бу ерга келиб Конгресс кутубхонасини кўрмай кетиш денгизга бориб чўмилмай келиш кабидир деган эди. Дунёнинг энг катта кутубхонасига Капитолий марказидан ерости йўли орқали ўтдик. Бу ерда 470 тилдаги 30 миллиондан ортиқ китоблар, бутун дунёдан миллиондан ортиқ газета нусхалари, 58 миллион қўлёзмалар, 4,8 миллион хариталар, 12 миллион фотографиялар, 2,7 миллион овозли ёзувлар, 500000 микрофильмлар сақланади. Йилига яна 1 миллиондан янги манбалар қўшилади. Кутубхонадаги манбаларнинг 10 фоиздан ортиғи электронлаштирилган (2007).\nВашингтон сафарининг сўнгги куни журналистика соҳасидаги энг катта музей – Ньюзиумга (Newsuem) бордик. 7 қават, 14 та галерея, 15 та кинозалдан иборат ушбу музейнинг умумий экспозиция майдони 75000 кв. метрдир. Музейни айланиб, шунга амин бўлдимки, АҚШ журналистикасининг тараққиётида урушлар ва терроризм катта рол ўйнаган экан. Экспонатларнинг аксарияти журналистиканинг уруш ва терроризмни қандай ёритганига бағишлангандек гўё. Аслида астойдил айланадиган музей экан, вақт камлик қилди. Турли интерактив экспонатлар орқали журналистика тарихи ҳақида яхшигина маълумот олса бўларкан.\nМашойихлар халқнинг қандай яшаётганини билмоқчи бўлсанг, аввал бозорига, сўнг мозорига бор, дейишган. Одатда, мен ҳар бир шаҳарнинг масжидларини кўришга, у ердаги мусулмонлар аҳволини ўрганишга қизиқаман.\nАҚШда барча динлар қатори Исломга эътиқод қилувчилар учун ҳам кенг шароитлар мавжуд. Вашингтон аҳолисининг 10,6 фоизини мусулмонлар ташкил этади. Колумбия округи ҳудудида Вашингтон исломий маркази жойлашган. Марказ расман 1957 йили Исломни яхшироқ тушуниш мақсадида АҚШ ҳукумати ёрдами билан очилган. Ўша пайтларда ушбу масжид ғарбий ярим шардаги энг катта масжид бўлган. 1983 йилдан жума ва кундалик намозлари ўқий бошланган. Ҳозирда бу ерда ҳар жума 6000 киши ибодатларни адо этади.\nМарказга аср намозидан сўнг бордим. Хонақоҳ ва кутубхона биносида эътикоф ўтирган кўпгина миллат вакилларини учратдим. Марказ масжиди гўзал услубда бино қилинган, кутубхонаси жуда бой экан. Шу ернинг ўзида намозхонлар учун ифторликлар ташкил қилинар экан. Аёллар учун ҳам алоҳида бино мавжуд.\nМарказда маданий ва ижтимоий тадбирлар доим ўтказилиб тураркан. Шунингдек, никоҳ, шаҳодат (исломни янги қабул қилганлар учун), болалар ва катталар учун ислом ва араб тили дарслари ва бошқа хизматлар ташкил этилган.\nМэриленд штатининг Ланҳам шаҳрида жойлашган “Америка Диёнат маркази”да (Diyanet Center of America) Лайлатул Қадр кечаси ўзгача шукуҳ билан ўтказилди. Миллати, жинси, келиб чиқиши, ирқи, динидан қатъи назар барча ифторлик дастурхонига таклиф этилди. Бу ерда 30 дан ортиқ миллат вакилларини учратиш мумкин. Ифтордан сўнг минг кишилик жамоат билан бирга хуфтон ва таровиҳ намозлари адо этилди, дуолар қилинди.\nУшбу марказ Туркия ҳукумати ва Диёнат ишлари бошқармаси маблағларига қурилган бўлиб, бу ерда диний (5 вақт намоз, жума, жаноза ва ҳайит намозлари, хутба, эътикоф, мавлуд, закот, ҳаж ва умрага юбориш), ихтимоий (оилавий учрашувлар, аёллар учун махсус йиғилишлар, никоҳ ва оилага тайёргарлик, лагерлар, спорт мусобақалари) ва таълим (якшанба мактаблари, тил курслари, турли мавзудаги семинарлар) хизматлари амалга оширилади. Марказ ҳудудида масжид, маданият маркази, жамият биноси, турк ҳаммоми, меҳмонхона, анъанавий турк маҳалласи ва уйлари, ерости гаражи мавжуд.\nВашингтон — менинг нигоҳимда\nВашингтонда осмонўпар бинолар мавжуд эмас. Колумбия округидаги бинолар баландлиги Капитолийдан ошмаслиги керак деган гап юради. Лекин бу қонунан чекланган эмас. Менга шаҳарнинг архитектураси унчалик хуш келмади. Аксар кўчалар бир хил, харита бўлмаса адашиш жуда осон. Лекин шаҳар жуда озода. Намлик етарли бўлгани учун ҳаммаёқ кўм-кўк.\nВашингтон метро станциялари Тошкентники каби чиройли эмас. Аксар бекатлар бир хил, ортиқча безак берилмаган. Метро нарҳи борадиган манзил ва вақтга кўра 2,5 доллардан 7 долларгача. Метро вагонларида электрон таблолар кўрмадим. Бекатларни ҳайдовчи эълон қилади. Баъзан эшитмай қолишингиз ҳам мумкин.\nШаҳарда исқирт кийинган, кўчада ётиб қолувчи уйсизлар, тиланчилик билан шуғулланувчилар ҳам топилади. Уларни полиция назорат қилмайди. Уларнинг фикрига кўра, кўчадаги скамейкаларда, паркларда, ҳайкаллар остида ётиб қолиш ҳам фуқаронинг эркинлиги экан.\nВашингтонда ишловчиларнинг аксарияти атрофдаги Виржиния ва Мэриленд штатларида яшашади. Эрталаб ва кечқурун ишга келиш ва қайтишда йўлларда тирбандлик кузатилади. Шаҳардаги энг катта муаммолардан бири автомобилларни парковка қилишдир. Баъзи жойларда кунлик парковка нарҳи 40 долларгача. Шу боис ҳам кўпчилик шахсий машинадан кўра жамоат транспортини афзал кўради.\nАҚШда йўллар ва йўл ҳаркати белгилари яхши такомиллаштирилган. Шаҳарларда ҳайдовчилар ҳам, пиёдалар ҳам қоидаларни бузмасликка ҳаракат қилишади. Барча соҳада бўлганидек йўлларда ҳам навбатда туриш маданияти шаклланган.\n← Previous Previous post: Оқ ва қора Америка: Узун йўлчилик\nNext → Next post: Оқ ва қора Америка: Флорида кенгликлари


McDonald’s Россиядаги бизнесини сотиши ва мамлакат бозорини тарк этишини эълон қилди – Kommers.uz\nБизнес\t17:24 | 16.5.22\nКомпания битим ёпилгунга қадар ходимларга иш ҳақи тўланишини таъминлаш ниятида.\nMcDonald’s фаст фуд ресторанлари тармоғи Россияни тарк этиш ва мамлакатдаги бизнесини сотишга қарор қилди, дея хабар берди компания.\nХабарга кўра, McDonald’s бизнесини сотиш жараёни аллақачон бошланган. Унинг янги эгаси McDonald’s номи, логотипи, савдо белгиси ёки анъанавий меню номларидан фойдалана олмайди.\nАниқлик киритилишича, компания битим ёпилгунга қадар ходимларга иш ҳақи тўланишини таъминлаш ниятида. Бош директор Крис Кемпчинскининг сўзларига кўра, тармоқда 62 минг киши ишлайди.\n«Россияда бизнес қилиш энди имконсиз ва бу McDonald’s қадриятларига мос келмайди», дея тушунтирди компания.\nКомпаниянинг Россиядаги ваколатхонасидаги Forbes манбасининг айтишича, янги бренд остидаги муассасалар июнь ойи ўрталаридаёқ очилиши мумкин. Унга кўра, россиялик сотувчи компанияга тегишли бўлмаган франчайзинг дўконларидан ташқари бутун бизнесни сотиб олади.\nБундан ташқари, етказиб берувчилар билан тузилган барча шартномалар сақланиб қолади.\nРоссия ва McDonald’s\nMcDonald’s Россияда 30 йилдан ортиқ вақтдан бери фаолият юритиб келади ва март ойи бошида Украинага ҳужум бошланганидан кейин мамлакатдаги барча — 850 та ресторан фаолияти тўхтатилганини эълон қилди.\nМосква мэри Сергей Собяниннинг айтишича, рус бизнеси пойтахтда ёпилган хорижий ресторанлар тармоғини «сокинлик билан» «олти ой, кўпи билан бир йил ичида» алмаштира олади.\nБироқ «Теремок» ресторанлар тармоғи асосчиси Михаил Гончаровнинг фикрича, McDonald’s каби тармоқни 2-3 йил ичида ҳам яратиш имконсиз.\nУнинг таъкидлашича, бунинг учун ўнлаб йиллар давомида «юз минглаб раҳбарлар, маркетологлар ва муҳандислар» машаққатли меҳнати ва ҳукуматнинг рағбатлантирувчи чоралари керак бўлади.\nҲар чораклик ҳисоботга кўра, Россия ва Украинадаги ресторанлар ёпилганидан кейин McDonald’s жиддий йўқотишларга учради. Занжир бинолар ижарасини, вақтинча ёпилган муассасалар ходимларига иш ҳақини тўлаш, шунингдек етказиб берувчиларга тўлаш учун 27 миллион доллар сарфлади.\nMcDonald’s ресторанлари тармоғи 2022 йилнинг биринчи чораги учун эълон қилган молиявий ҳисоботга кўра, компания фойдаси 2021 йилнинг шу даврига нисбатан 28 фоизга камайиб, 1,54 миллиард доллардан (ҳар бир акция учун 2,05 доллар) 1,1 миллиард долларга (ҳар бир акция учун 1,48 доллар) тушди.


11 апрел 2021, Тошкент вақти: 14:57\n20 июнь – Ўзбекистон Мустақиллик Декларацияси қабул қилинган кун. Бундан 30 йил олдин қабул қилинган бу тарихий ҳужжат тўғрисида Ўзбекистонда одатда гапирилмайди, у умумхалқ байрами сифатида нишонланмайди.\n— Жуда катта қаршилик бўлди. Хусусан, Ислом Каримовнинг ўнг қўли ҳисобланган Ўзбекистон Марказқўмининг рус секретари Ефимов жуда катта қаршилик кўрсатди. Тақдим қилингандан кейин овозга қўйилишидан олдин матн таҳрири устида ишлаш учун Мирсаидов бошлиқ Эркин Воҳидов, Нурали Қобил ва бошқалар ичкарига кириб кетди. Улар бироз ҳаяллади. Улар тезда олиб чиқиши керак эди. Матн устида деярли ҳаммамиз келишиб олган эдик. Мен булар нимага кечикяпти, деб кирсам матн олдида Мирсаидов ўтирибди. Сал нарироқда Эркин Воҳидов ва Нурали Қобил гаплашиб турибди. Юзларида хавотир бор эди.\nМен Мирсаидовдан нима бўлаётганини сўрасам, у секин Ефимовга ишора қилиб, ўша қаршилик қилаётганини айтди. Ефимов Москвага қўнғироқ қиляпти. “Булар хоинлик қиляпти. Бу ерни националистлар эгаллаб олган. Ўзбекистон ўз мустақиллигини эълон қилмоқчи”, деб очиқ текстда айтяпти. Кейин у телефонни қўйиб бизнинг яқинимизга келди.\nМен унга: “Ўзбекистон сизнинг конституциянгизда ҳам суверен мустақил жумҳурият. Сизнинг бизнинг ишимизга аралашишга нима ҳаққингиз бор?”, деб очиқдан-очиқ гапирдим. “Унда билганларингизни қилинглар”, деб қизариб ўрнидан туриб кета бошлади. Ўша пайтда Каримов кириб келди. У: “Нима бўлди? Яна жанжал қиляпсизларми?” деди”¸ деб эслайди “Эрк” партияси етакчиси, Мустақиллик декларацияси матни устида чиққан мунозаранинг бевосита иштирокчиси Муҳаммад Солиҳ.\nМустақил Ўзбекистон президентининг расмий таржимаи ҳолида: “Ислом Каримов 1991 йилнинг 31 августида Ўзбекистон Республикаси мустақиллигини эълон қилди”, деб ëзилган.\nЎзбек халқи учун олий неъмат бўлмиш мустақиллик учун халқ унга, яъни Ислом Каримовга миннатдорлик айтиши, бу ютуқ бевосита унинг номи билан боғлиқлиги расмий матбуотнинг севимли ва асосий мавзусига айланган.\n— Президент, мен очиқ айтишим мумкин, том маънода у ердан қочиб кетди. Президент декларация овозга қўйилаëтганда ҳам кулис орқасида юрди ва у ерда доим провокация қилиб турди. У парламент буни қабул қилмаслигини очиқ истади”, дейди Муҳаммад Солиҳ.\nМуҳаммад Солиҳ 27 йил давомида давлат матбуоти «ўзбек халқига мустақиллик ҳадя қилган президент» дея тақдим этилган Ислом Каримовнинг 1990 йил 20 июнда қилган саъй-ҳаракатларини эслар экан¸ ўшандаги халқ вакиллари орасидаги руҳ Москвадан қўрқувдан кўра кучлироқ бўлганини эслайди.\n1990 йилги Олий Кенгашда мустақил депутат бўлган Абдувоҳид Паттаев 20 июн кунги декларация ҳақида эслаб: “Бу мустақилликка қараб босилган илк қадам эди. СССР республикалари ичида биринчи бўлиб кўтарилган масала эди. Ўзбекистоннинг кейинги Мустақиллик декларацияси асосини биз қабул қилган 20 июндаги декларация ташкил қилди”, деган эди.\n1991 йил 31 августда эълон қилиниб¸ 1 сентябрь куни нишонланадиган кундан фарқли ўлароқ, уни бир киши халқ миннатдор бўлиши учун ҳадя қилгани йўқ. Бу мустақилликка халқнинг ўзи эришган»¸ дейди Муҳаммад Солиҳ.\n1990 йил 20 июнда қабул қилинган Ўзбекистон Мустақиллик декларацияси ўша пайтда бош муҳаррири Ҳалима Худойбердиева Олий кенгаш депутати бўлган «Саодат» журналида эълон қилинган эди.\nКаримов ўлимидан кейинги ўтган даврдаги ўзбек матбуоти ва расмийлари ҳам бу кунга беписандлик билан қарашда давом этаëтгани кўзга ташланади.\n"Вақти келиб айнан 20 июнь куни Мустақиллик байрами сифатида нишонланишига ишонаман"¸ дейди бу декларация учун 30 йил олдин овоз берган собиқ депутат Дадахон Ëқубов.